Шифокор коронавирусдан тузалгач нима истеъмол қилиш кераклигини тавсия қилди - hudud24.uz\n2021, 15-Aprel | 23:04\nБош саҳифа Янгиликлар Жаҳон Шифокор коронавирусдан тузалгач нима истеъмол қилиш кераклигини тавсия қилди\n11:19 / 11-02-2021\nКоронавирусдан қутулгач, организмни яхшилаш учун қизил ёки қора қалампир истеъмол қилиш керак. Бу ҳақда россиялик фитотерапевт, биология фанлари номзоди Михаил Лушчик маълум қилди, деб ёзади Спутник.\nШифокорнинг сўзларига кўра, қалампир қон айланишини яхшилайди, танани қиздиради ва зарарли овқатлар қолдиқларини ювишга ёрдам беради. Унинг таъкидлашича, иммун тизими қон оқими ёрдамида вирус билан зарарланган ҳужайраларни зудлик билан тортиб ва зарарсизлантира олмайди, шунинг учун қон айланишининг яхшиланиши муҳим ҳисобланади.\nШу билан бирга, Лушчик жуда кўп зираворлар истеъмол қилмасликни, шунчаки овқатга қўшиб қўйишни тавсия қилди. — Aгар қалампирдан ёниш ҳисси пайдо бўлса, уни сут ёки ялпиз билан бартараф қилишингиз мумкин, — дейди мутахассис.\nАввалги мақолаДардни яширманг, ошкор қилинг!\nКейинги мақолаЯнги коронавирус штаммларининг тарқалиши янги пандемияга олиб келмайдими? ЖССТ изоҳ берди


Тожикистон 16 фуқаросини Интерпол қидирувига берди - BBC O'zbek\nТожикистон 16 фуқаросини Интерпол қидирувига берди\nТожикистон сўровига биноан халқаро полиция Интерпол 16 Тожикистон фуқаросини ўзини "Исломий Давлат" деб атовчи ҳамда қатор мамлакатларда террорчи ташкилот деб эълон қилинган гуруҳга қўшилгани учун қидирув эълон қилган.\nУлар орасида Тожикистон Ички ишлар вазирлигининг собиқ қўмондони Гулмурод Ҳалимов ҳам бор.\nГулмурод Ҳалимовга Тожикистонда ватанга хиёнат банди бўйича айблов эълон қилиниб қидирувга берилган.\nШу йил апрел ойи охирида ғойиб бўлган ИИВ полковниги Гулмурод Ҳалимов май ойи охирида Интернетда видео тарқатган, унда Тожикистон ҳукуматининг мусулмонларга нисбатан сиёсатига норозилик сифатида ИД сафига қўшилганини эълон қилган.\nТожик расмийларига кўра, Интерпол орқали халқаро қидирув эълон қилинган ИД сафларига қўшилган тожикистонликлар сони ортиши ва 600 дан зиёдни ташкил этиши мумкин.\nЯқинда Тожикистон Ички ишлар вазири Рамазон Раҳимзода журналистлар билан мулоқот чоғида ИД га қўшилган тожикистонликлар сони ҳақида гапирган.\nЖаноб Раҳимзода сўзларига кўра, ИД сафларида қўлларига қурол олган ёки жанг қилаётган тожикистонликлар сони 519 ни ташкил этиши ўзларига маълум.\nШулардан 150 нафари ҳалок бўлган, деб айтган Ички ишлар вазири.\nТожик расмийларига кўра, Ироқ ва Сурияда жанг қилаётган тожикистонликларнинг аксари Россияга меҳнат муҳожирлигига бориб ёхуд чет мамлакатлардаги диний мадрасаларда таҳсил олиш учун борган ёшлардир.


Энди украинлар интернет орқали турмуш қуриши мумкин - 18 Апреля 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Апрель » 18 » Энди украинлар интернет орқали турмуш қуриши мумкин\nУкраина Адлия вазирлиги ҳарбий ҳолат даврида никоҳни рўйхатга олишнинг расмий тартибини соддалаштирди. Бу маълумотни вазир ўринбосари Валерия тасдиқлаган.\nУнинг сўзларига кўра, Украинадаги кенг кўламли урушнинг биринчи кунидан буён деярли 22 минг жуфтлик никоҳдан ўтган. У бундай рекорд рақамларни ҳарбий ҳолат билан боғлайди, чунки одамлар никоҳни рўйхатдан ўтказиш жараёнини бир неча ой кутишга вақтлари ва хоҳишлари йўқ.\n«Ҳаммамиз эртага ва ҳатто бугун кечгача нима бўлишини билмайдиган вазиятдамиз. Шу боис, энди бир кунда ариза бериш ва никоҳни расмийлаштириш мумкин. Ўз хоҳиш-истакларини билдирган одамлар кундузи турмуш қуришлари мумкин ,»-дейди мамлакат Адлия вазири ўринбосари.


Kutubxona - Latif Mahmudov. Nok (hikoya) / Kiril\nSiz shu sahifadasiz: Latif Mahmudov. Nok (hikoya) / Kiril\nМуаллиф Латиф Маҳмудов\nАсар номи Нок (ҳикоя)\n- Латиф Маҳмудов\nБу ерга келганимизга уч-тўрт ой бўлди. Мен ҳам, ойим билан дадам ҳам янги уйга, қўни-қўшниларга аллақачон ўрганиб кетдик. Бироқ бувим эса, худди бирон нарсани йўқотиб қўйган одамдек, туриб-туриб эски ҳовлини қўмсаб қолади-ю ўзини қўйгани жой тополмай:\n— Ҳой, болам, — дейди ялиниб, — эски маҳаллага бир бориб келсакчи-а?\nБу гап менга ёқмайди.\n— Қизиқсиз-а, буви, — дейман, — эски маҳалла қолдими?\nШунда бувим бирдан бўшашиб:\n— Эшикнинг олдидаги нок турганмикин, а? — дейди ва нима деб жавоб беришимни олдиндан билгани учун гапимни ҳам эшитмай, уйга хомуш кириб кетади. Бувимга ҳайронман. Кўчаётганимизда бошқа нарсалар қолиб нокка ачинган. Мен-ку, нокни эсласам юрагим ғаш бўлади. Кесилиб кетсин деб юраман. Бироқ кесилганми, йўқми, кўзим билан кўрай десам, эски маҳаллага ҳеч йўлим тушмайди. Бувимнинг хомушлиги баҳона бўлди-ю кийиндим, бувимнинг олдига кириб:\n— Қани, юринг, — дедим.\nШу топда бечора бувимнинг ёш боладек қувониб кетганини бир кўрсангиз эди.\nМана, иккаламиз автобусда эски маҳаллага кетяпмиз. Бувим ўз-ўзидан жилмаяди, ойнадан бош чиқаради, илҳақ бўлиб ниманидир қидиради. Мен эса қани энди, нок кесилиб тўнка-пўнкасини ҳам булдозер қўпориб ташлаган бўлса, деб боряпман. Мен сизга айтсам, бундай дейишимнинг сабаби бор.\nЭшигимиз олдида бир туп нок бор эди. Шохлари девор оша ҳовлимизнинг ярмини эгаллаб, қуюқ соя ташлаб турарди. Дадам чилангарликдан атайлаб темирдан сўри ясатиб, остига қўйиб берган эди. Доим ўша ерда овқатланардик. Мен бўлсам бутун ёз маза қилиб нокнинг тагида ётардим. Айни нок пишиғи эди. Мактабимизда ёзувчи Ҳаким Назирнинг „Чиранма ғоз...« песасини саҳналаштирмоқчи эдик. Мурод ролини мен ўйнайдиган бўлдим. Ўн беш кун деганда песани тайёрладик. Мактабимизга ота-оналарни, ёзувчини ҳам таклиф қилдик. Эртага томоша деган куни аллавақтгача ухлаёлмай юлдузларга қараб ётдим. Тонгга яқин кўзим илинган экан, пешанамга тушган аллақандай муштдан додлаб ўрнимдан туриб кетдим. Қарасам, ёстиғимнинг устида бир дона нок думалаб ётибди.\nЭнг ёмони шу бўлдики, ҳаш-паш дегунча чап кўзим кўкариб, қовоқларим шишиб чиқди. Бунақа башара билан саҳнага эмас, кўчага ҳам чиқиб бўлмас эди. Ўша куни ҳеч қаёққа бормай, аламимдан думалаб ётдим. Виқор билан кўкка бўй чўзган нокнинг „бопладимми« дегандек шивиллашига чидаёлмай, деворга чиқдим-у каттакон бир шохини арралаб ташладим. Шох кесилиб қарсиллаб ерга тушганда, уйдан бувим югуриб чиқди.\n— Нима қилдинг, болам, — деди титраб-қақшаб ва секин остонага ўтирди.\n...Ўша куни дадамнинг койиганини ҳисобга олмаганда бутунлай аламимдан чиққан эдим-у, мана, ҳозир жуда олисда чайқалиб турган нокни кўриб, кўзимга оғриқ киргандай бўлди, бувим эса қадрдон ҳамроҳини қайта топгандай:\n— Қара, болам, — деди мамнун илжайиб, — турибди-я, турибди.\nЖин кўчалардан, пахса деворлардан ном-нишон қолмаган. Қатор-қатор янги уйлар, баъзилари битган, баъзилари иккинчи- учинчи қаватгача кўтарилган. Тумшуғи ҳавога санчилган\nкўтарма кранлар тақа-тақ тўхтаган, ҳамма овқатдан сўнг нокнинг қуюқ соясида ҳордиқ чиқарар эди.\nБиз ҳам бувим билан бир чеккада ўтириб дам олдик.\nИшчилардан бири ботинкасини ечиб, шимини тиззагача қайирди. Шипиллаб нокнинг устига чиқиб силкитган эди, нок дув этиб тўкилди. Қий-чув, кулги билан қизлар нокни териб ўртага қўйишди. Мен ҳам олдимга тушганларини чўнтакка урдим. Нок қоққан киши пастга қараб:\n— Бўлдими, — деди.\n— Ҳа, — чувирлашишди қизлар. — Эртага ҳам қолсин.\nУ оҳиста туша бошлади ва худди мен кесиб ташлаган жойга келганда назаримда беихтиёр тўхтагандек бўлди. Мен ўзимни алланечук сездим. У эса, дарахтнинг кесилган ерига қараб, пешанасини тириштирди, нимадир деб бошини чайқади, ғала- ғовурдан эшитолмадим, сўнг сирғалиб пастга тушди. Бувимга билдирмай секин нокка қарадим. Ўзим ҳам энг чиройли шохини олиб ташлаган эканман, шу топда нок бир қаноти синган бургутни эслатарди! Ўша воқеа бувимнинг эсига тушиб қолишидан чўчиб:\n— Буви, — дедим нок чайнаб, — нега шу нокни яхши кўрасиз-а?\nБувим эса ҳадеганда жавоб бермади. Кўзлари ярим юмуқ, алланарсаларни эслаб илжаяди, ўз-ўзидан лаблари пичирлайди.\n— Буни, — деди ниҳоят хаёл билан, — буни... раҳматли буванг эккан. Одамларга эккан. Ана шу тагида ўтирган одамларга эккан, болам.\nМен нима дейишимни, нима қилишимни ва қаерга қочишимни билмай қолдим!\nАзим туп нок эса жазирамадан одамларни бағрига чорлаб, гўё бувимнинг гапларини тасдиқлагандек, тепамизда сирли шовуллар эди!\n"http://www.kutubxona.com/wiki/index.php?title=Latif_Mahmudov._Nok_(hikoya)_/_Kiril&oldid=3675" dan olindi


V Халқаро мударрислар Форуми\nЖорий йилнинг 27-28 сентябрь кунлари Болгар ислом академиясида таълим ташкилотлари ўртасида V Халқаро мударрислар Форуми бўлиб ўтади. Тадбир Татаристон Республикаси мусулмонлари диний идораси, Булғар ислом академияси, Россия ислом институти ва Қозон федерал университети ҳамкорлигида ўтказилмоқда.\nУшбу тадбирда Татаристон Республикаси муфтийси Камил ҳазрат Самигуллин, Булғор ислом академияси президенти Камил Исхаков, Булғор ислом академияси ректори Рафик Мухаметшин ва бошқа давлат ва дин арбоблари фахрий меҳмон сифатида ташриф буюришади.\nФорумга умумий ҳисобда 300 нафар бошланғич, ўрта ва олий диний таълим мударрислари иштирок этишади. Икки кун давом этадиган ушбу форум доирасида диний таълим муассасаларидаги турли масалалар, жумладан дуч келинаётган айрим муаммоларнинг ҳал этиш йўллари кўриб чиқилади.\nФорум доирасида мадрасанинг намунали, аълочи талабалари ҳамда энг яхши мударрисларига махсус стипендия ва совғалар тақдим этилади. Маълумот учун Халқаро мударрислар Форуми 2012 йилдан буён ўтказиб келинмоқда.\nДругие материалы в этой категории: « Европаликлар қалбини забт этган мусулмонлар\tИсломнинг Европага таъсирига бағишланган кўргазма бўлади »


ЎЗБЕКИСТОН РЕСПУБЛИКАСИ ОЛИЙ СУДИАСОССИЗ ДАЪВО ОРТИҚЧА ОВОРАГАРЧИЛИККА САБАБ БЎЛДИ from\nАСОССИЗ ДАЪВО ОРТИҚЧА ОВОРАГАРЧИЛИККА САБАБ БЎЛДИ\nАмалдаги конунчиликда ер участкалари ажратишнинг барча учун тенг, шаффоф ва бозор тамойилларига асосланган тартибини жорий этиш, ерга оид мулкий ва ҳуқуқий муносабатларда барқарорликни таъминлаш, ерларни муҳофаза қилиш, ер эгаларининг мулкий ҳуқуқларини кафолатлаш қатъий меъёрлар асосида белгилаб кўйилган.\nТабиийки, ушбу қонун меъёрларига риоя қилмаслик охир-оқибатда турли оворагарчиликларга сабаб бўлади. Қуйидаги мисол ҳам бунинг исботидир.\nТермиз шаҳридаги Мудофаа вазирлигининг 12-сонли ёпиқ ҳарбий шаҳарчасига қарашли ер майдонида ҳарбий хизматчилар учун кўп қаватли хизмат турар-жойлари қуриш режалаштирилган. Бироқ Термиз шаҳар ҳокимлиги ҳузуридаги ер танлаш ва ажратиш комиссиясининг 2019 йил 23 апрелдаги 180-сонли далолатномасига биноан мазкур ер майдонининг 1 800 квадрат метр қисми қонунга зид равишда «SHIRINTOYLAR TA’LIM MUASSASASI» масъулияти чекланган жамиятига хусусий нодавлат мактабгача таълим биносини қуриш учун ажратиб берилган. Шу боис Жанубий-ўарбий махсус ҳарбий округи Жанубий оператив қўмондонлиги Термиз ҳокимлигига ёзма равишда мурожаат қилиб, ушбу қонунбузилиш ҳолатини бартараф этишни сўраган.\nШундан сўнг Термиз шаҳар ҳокимлиги ҳолатни қайта ўрганиб чиқиб, ҳокимлик ҳузуридаги ер танлаш ва ажратиш комиссиясининг хатосини тан олган ҳолда 1 800 квадрат метр ер майдонини ажратиш ҳақидаги 1182-сонли қарорини бекор қилган. Бир қарашда хатолик тўғирланиб, муаммо ҳал этилгандек туюлади. Афсуски, амалда бундай бўлмади.\nГап шундаки, масъулияти чекланган жамият раҳбари Ж. Одинаева мансабдор шахсларнинг бу каби хатти-ҳаракатларини ўзига нисбатан ноҳақлик деб ҳисоблади ва Термиз шаҳар ҳокимининг қарорини бекор қилишни сўраб, судга даъво аризаси киритди.\nТермиз туманлараро маъмурий судида баён этилган ҳолатлар ва тегишли ҳужжатлар батафсил ўрганиб чиқилди. «Маъмурий тартиб-таомиллар тўғрисида»ги қонуннинг 59-моддаси 1-қисмига мувофиқ, маъмурий ҳужжат манфаатдор шахснинг аризаси ёки маъмурий шикоятига кўра, маъмурий ҳужжатни қабул қилган маъмурий орган, юқори турувчи маъмурий орган томонидан, шунингдек, қонунчиликда назарда тутилган ҳолларда бошқа органлар томонидан ҳам бекор қилиниши ёки ўзгартирилиши мумкин.\nҚолаверса, ушбу модданинг 7-қисми 3-хатбошида манфаатдор шахс маъмурий ҳужжатнинг ғайриҳуқуқийлигини билган ёки ўз айбига кўра, бу ҳақда билмаган бўлса, ҳимоя қилинмайди, дея қайд этилган.\nАна шу қонун талабларига таянган суд даъво аризасини асоссиз деб топди ва уни қаноатлантиришни рад этиш тўғрисида ҳал қилув қарори қабул қилди. Аммо бундан норози бўлган масъулияти чекланган жамият раҳбари Ж. Одинаева Сурхондарё вилояти маъмурий суди судлов ҳайъатига аппеллация тартибида шикоят қилди. Судлов ҳайъати апелляция шикоятини қаноатлантирмади ва биринчи босқич судининг ҳал қилув қарорини ўзгаришсиз қолдирди.\nТаъкидлаш жоизки, ҳар қандай ноқонуний хатти-ҳаракат, албатта, салбий оқибатга олиб келади. Ж. Одинаеванинг асоссиз даъвоси ҳам ортиқча оворагарчиликларни келтириб чиқарди. Агар ерга эгалик қилиш ва ундан фойдаланишда қонун талабларига риоя қилинганда, ортиқча оворагарчиликларга ўрин қолмас эди. Зеро, мамлакатимиз Конституциясининг 20-моддасига мувофиқ, фуқаролар ҳуқуқ ва эркинликларини амалга оширишда бошқа шахслар, давлат ва жамиятнинг қонуний манфаатлари, ҳуқуқ ва эркинликларига путур етказмаслиги керак.\nШу маънода баён этилган воқеа тафсилотидан мутасаддилар ҳам, фуқаролар ҳам бирдек хулоса чиқариши зарур.


Обама ва Путин Сноуден масаласини муҳокама қилди\n02 декабр 2020, Тошкент вақти: 17:58\nРоссия Президенти Владимир Путин ва АҚШ Президенти Барак Обама , Мексика, 2012 йил 18 июн.\nАҚШ Президенти Барак Обама Россия Президенти Владимир Путин билан АҚШ Марказий разведка ҳизматининг собиқ ходими Эдвард Сноуден масаласини телефон орқали муҳокама қилди. Икки давлат раҳбарлари ўртасидаги суҳбат тафсилотлари ҳақида расмий маълумот тарқатилмади.\nОқ Уй Россияни Сноуденга бошпана бериш унга “ташвиқот учун минбар” яратиш билан тенг экани ҳақида огоҳлантирган.\n12 июл куни Сноуден Россиядан бошпана олишга ҳаракат қилаётганини эълон қилган эди. Россиянинг Сноуденга бошпана бериши ёки бермаслиги ҳозирча маълум эмас.\nИюн ойи бошида Эдвард Сноуден АҚШ махсус хизматларининг электрон таъқиб дастурлари ҳақидаги махфий маълумотларни оммага ошкор қилганди.\n23 июн куни Ҳонгконгдан Москвага учиб келганидан бери Шереметево аэропортининг транзит залида қолаётган Эдвард Сноуден инсон ҳуқуқлари ҳимоячилари билан ҳам учрашди.\nСноуденни жиноий жавобгарликка тортиш учун Обама маъмурияти уни АҚШга қайтариб беришни талаб қилмоқда.\nВашингтон Сноуденнинг ҳуқуқ ҳимоячиси ёки диссидент эканини инкор этмоқда.\n- Жаноб Сноуденга ташвиқот учун минбар бериш Россия ҳукуматининг бетараф қолиш ҳақидаги ваъдасига зиддир ва улар аэропорт устидан назорат ўрнатмаганини англатади. Айни пайтда бу Россиянинг Сноуден АҚШ обрўсига янада зиён етишини хоҳламаслиги ҳақидаги баёнотга зиддир, деди Давлат департаменти расмийси.\nАйни пайтда Жанубий Америка давлатлари президентлари АҚШни иддао қилинган жосуслик учун танқид қилиб давлатларнинг Сноуденга сиёсий бошпана бериш ҳуқуқига эга эканини ҳимоя қилди.\nЖанубий Америка давлатлари ўртасида тузилган савдо блокига аъзо давлатлар, яъни Аргентина, Боливия, Бразилия, Чили, Парагвай ва Уругвай раҳбарлари эълон қилган қўшма баёнотда телекоммуникация соҳаси ҳамда шу давлатлардаги жосуслик ҳаракатлари инсон ҳуқуқлари, фуқаролар ва ахборот эркинлигига зид бўлгани учун қораланган.\nВенесуэла, Боливия ва Никарагуа Сноуденга бошпана беришни аллақачон таклиф қилган.\nҚўшма Штатлар бошқа давлатларга Эдвард Сноуденга бошпана бермаслик ёки ҳаво ҳудуди орқали парвоз қилишига рухсат бермаслик борасида босимни кучайтирмоқда.\nМосква аэропортида ёпиқ эшиклар ортида ўтган учрашувда Сноуден АҚШнинг махфий кузатув дастурларини оммага ошкор қилиш учун Ҳаваидаги АҚШ махсус хизматининг тинчгина ишидан воз кечганини урғулади.\nРоссия Президенти Владимир Путин икки давлат орасида экстрадиция ҳақида шартнома имзоланмагани боис Сноуден АҚШга экстрадиция қилинмаслигини айтган.\nБироқ Путин агар Сноуден Россияда қолишни хоҳласа АҚШ ҳукуматига зарар етказадиган маълумотлар тарқатишни тўхтатиши кераклигини таъкидлаган.


17:39 09.07.2019 (Янгиланган 17:43 09.07.2019)\nТОШКЕНТ, 9 июл – Sputnik. Алмазбек Атамбаевда собиқ президент дахлсизлиги ҳали мавжуд. Ҳуқуқ тартибот орган ходимларида уни сўроққа чақиртириш ваколати йўқ. Бу ҳақда Sputnik Қирғизистон мухбирига Атамбаевнинг юридик вакили Сергей Слесарев маълум қилди.\nАтамбаев гувоҳ сифатида сўроққа чақиртирилганди. Бироқ у боришдан бош тортди. Унинг фикрига кўра, “ҳукумат ҳуқуқий майдондан четга чиқди”.\nҲозирги вақтда Қирғизистон ИИВ жиноий авторитет Азиз Батукаев озод қилиниши бўйича ишни тергов қилмоқда.\nМамлакат бош прокурори Ўткурбек Жамшитов собиқ президент эҳтимол беш жиноятларга алоқадор бўлиши мумкинлиги ҳақида баёнот берганди.


16:44 23.07.2017 (Янгиланган 19:39 23.07.2017)\nБугунги кунда мавжуд даллиларга кўра, Будейкин Россия бўйлаб 15 нафар ўсмирнинг ўлимига бевосита айбдор, лекин Тергов қўмитаси бу ҳали ҳаммаси эмас деб таъкидламоқда.Судда Будейкин ўз айбига тўлиқ иқрор бўлган.\nТОШКЕНТ, 23 июл – Sputnik. Ушбу йилнинг 18 июл куни Санкт-Петербургда бўлиб ўтган суд мажлисида ижтимоий тармоқларда “кўк кит”, “тинч уй” ва бошқа ўлим гуруҳлари орқали ўсмирларни ўз жонига қасд қилишга ундаган Филипп Будейкинкин (лақаби “Лис”) устидан ҳукм ўқилди, деб хабар қилмоқда Россия ОАВлари.\nСанкт-Петербург суди 18 июл куни бутун Россия ҳудудида “ўлим гуруҳ”лари ташкил қилиб 15 нафар ўсмирнинг умрига зомин бўлган Филипп Будейкинга 3 йилу 4 ой қамоқ жазоси берди.\nЭҳтиёт бўлинг, “ўлим гуруҳлари” болаларга хавф солмоқда!\nSputnik бир неча баробар Россия ва бутун МДҲ давлатларида яшовчи ўсмирлар орасида тез тарқалиб кетган ушбу “ўйин” ўнлаб руҳий жиҳатдан ҳали нозик бўлган ёш болаларнинг умрига зомин бўлганини хабар берган эди.\nУшбу жиноий иш билан бевосита шуғулланувчи Россия Федерацияси Тергов қўмитасининг Санкт-Петербург вилояти вакили Антон Брейдо “Новая газета” мухбирига қўйидагиларни хабар қилган.\nНега фақат “Лис” ҳибсга олинди?\n— Россиянинг 10 ҳудудида “ўлим гуруҳ”лари администраторлари турар жойларида тинтув ўтказилди. У ерда олинган маълумотлар ўрганилмоқда. Далиллар жамланганидан кейин бошқа жиноятчилар ҳам ҳибсга олиниши мумкин.\n“Лис” қандай қилиб болаларни ўлимгача олиб боргани сизга маълумми?\nУ ўз фаолиятини 2013 йилда бошлаган. Ўшандан бери доимий равишда ўз хатоларини тўғрилаб, ўз ҳатти-ҳаракатини такомиллаштириб борган. Улар аксарият ҳооларда қуйидагича йўл тутган: “ВКонтакте” ижтимоий тармоғида гуруҳ ташкил қилинган ва у ерда бир неча ўта мудҳиш видероликлар жойлаштирилган. Филипп “Лис” ва унинг ҳамкасабалари бундай видеолар ўсмирларни жалб қилишини жуда яхши билишган, чунки бундай ёшда болалар ўткир ҳис туйғуларга муҳтож бўлади.\nШундай қилиб улар гуруҳга 20 минггача одам жамлашган. Кейин эса, уларга бирор осонроқ топшириқ берилган. Масалан, кўк кит ёки капалак расмини чизиш. Уни бажарганлар кейинги босқичга ўтган. Иккинчи босқичда мураккаброқ топшириқ берилган. Масалан, бирор ҳайвонни ўлдириш, ўз танасига бирор шикаст еткизиш ёки бошқа нохуш иш. Кўп ҳолларда бу босқичда аксарият болалар гуруҳдан чиқиб кетган. Гуруҳда охир оқибат, ҳаётда эътиборсиз, руҳий жиҳатдан ўта нимжон болалар қолган. Бундайлар мингтадан битта бўлиши ҳам мумкин, лекин 20 минглик гуруҳда бу 20та бола дегани. Улар учун ушбу гуруҳда аъзо бўлишнинг ўзи катта “шуҳрат” бўлган. Шунинг учун ҳам улар гуруҳ бошловчиси буйруқларини сўзсиз бажаришган.\nСўнгги босқичга ўтган болаларга улар “танланган инсонлар” ва бу ҳаётда ҳеч кимга керак эмас, деб уқтирилган. Шунингдек, уларга ўз жонига суиқасд қилиб, “ривожланишнинг бошқа босқичига ўтиш” кераклиги ҳам уқтирилган. “Лис” уларни ҳаётнинг кейинги босқичида шахсан ўзи кутиб олишга ваъда берган.\nСуиқасд қилиш олдидан уларнинг барчасига “ВКонтакте” гуруҳидаги ёзишмаларни ўчириб ташлаш буюрилган ва уларнинг ҳаммаси бу ишни 100% амалга оширган. Шунинг учун ҳам бундай шахсларнинг айбини исботлаш ўта мушкул.\nҚандай қилиб “Лис”ни ҳибсга олишга муваффақ бўлдинглар?\nБунда бизга жонига суиқасд қилиб лекин омон қолган қизалоқ катта ёрдам берди. У ижтимоий тармоқда суратларни томоша қилиб ўтирган ва битта қизиқ расм кўриб қолган ва ўша сайтга кирган, ундан яна бошқа сайтга ва охирида Филипп “Лис”нинг “ўлим гуруҳига” келиб қолган. У ерда қизчага худди тоталитар секталарда бўлгани каби “ишлов беришган”. Қизча турли топшириқларни сўзсиз бажариб борган сари гуруҳда “обрўси” ортиб борган ва гуруҳ унинг учун асосий ҳаётга айланган. У ҳар куни эрталаб тонг соат 4:20да уйқудан туриб аллақандай мудҳиш видеоларни томоша қилган. Унга “агар томоша қилмасанг” бир зумда гуруҳдан чиқарамиз деб пўписа қилишган. У видеоларда эса доими қон, мудҳиш лавҳалар, болалар қичқириқлари ва ҳоказолар намойиш қилинган. Қиз бола айтишига қараганда бундай лавҳаларни томоша қилгандан кейин унда ўзини ўлдириш истаги пайдо бўлган экан.\n“Лис” бўлса болаларни ушбу йўлда янада қувватлаб борган. “Хусусан, у албатта поезд тагига ташлаш ёки томдан сакраш керак эмаслигини, ўлимнинг оғриқсиз услублари ҳам борилигини” таъкидлаган. “Лис”нинг маслаҳатига кўра қизалоқ бир ҳовуч таблетка ичиб ўз жонига қасд қилган, лекин тезда етиб келган тез ёрдам ва ошқозонни ювиш натижасида унинг ҳаёти сақлаб қолинган.\nШундан кейин, қизалоқ ва унинг ота-онаси тергов органларига қўлларидан келган барча ёрдамни беришган.\nФилипп Будейкин ўзи ким?\nФилипп Будейкин мактабда яхши ўқимаган, тенгдошлари билан яхши келиша олмаган, шахсий ҳаётда бир омадсиз инсон. Унинг онаси эрталаб соат 05:00дан Москва вилоятидан шаҳарга ишга келган, кечқурун уйига қайтиб ўзи ва 21 ёшли ўғлига овқат пиширган. Ўғил бўлса куну-тун интернетда ўтирган. Яқин атрофда дўстлари бўлмаган, у ҳатто кўчага чиқмаган. Жонли ҳаётда ҳеч қандай муваффақиятга эриша олмаган кимса, интернетда ўзини “худо” ҳисоблаган.\nНаҳотки буларнинг ҳаммасини унинг ўзи ўйлаб топган бўлса? Балким “ўлим гуруҳ”лари бошловчилари ортида кимдир тургандир? Балким бирор мамлакат махсус хизматлари?\nБиз буни текширишимиз ва аниқлашимиз керак. Агар буни исботловчи бирор далиллар топилса, биз уларни албатта инобатга оламиз. Ҳозирча, бизда буни тасдиқловчи ҳеч нарса йўқ.\nБизнинг тахминимизча, инсон руҳиятига таъсир қилишнинг бундай методлари аллақаерда интернетда топиб олинган ва юқоридиги шахслар томонидан “ижодий қайта ишланган” бўлиши эҳтимолдан холи эмас, чунки юқоридаги "услуб"ларнинг барчаси “тармоқли маркетинг”, “диний секталар” ёки бошқа фирибгарлик схемаларига “икки томчи сув” каби ўхшаш.\nЭслатиб ўтамиз, 2016 йилда Россияда 720 нафар, Қирғизистонда 95 нафар ва Қозоғистонда 33 нафар ўсмирлар ўз жонига қасд қилган. Текширув натижасида уларнинг Россияда 15 нафари, Қозоғистонда 16 нафари ва Қирғизистонда 10 нафари ижтимоий тармоқлардаги "ўлим гуруҳлари" аъзоси бўлгани аниқланган.


Golden House компаниясидан “Assalom Туркия!” акциясининг тугашига оз қолди. 12 июнга қадар замонавий ва қулай Assalom турар жой мажмуаларидан хонадон харид қилган мижозлар икки кишилик саёҳатни қўлга киритишлари мумкин.\nAssalom лойиҳаси ягона фалсафий қарашлар билан уйғунлаштирилган комфорт тоифасига мансуб учта турар жой мажмуасини ўз ичига қамраб олади. Барчамизга маълумки, уйимиз — бу фарзандларимиз ўсиб-улғаядиган ҳудуд, макон ва куч-қувват манбаидир. Одатда биз ушбу севимли масканимизга узоқ иш кунидан кейин ҳорғин ҳолда келиб, чарчоғимизни чиқарамиз, бу ерда дилимизга яқин бўлган азиз меҳмонларимизни қувонч ила қарши оламиз. Мазкур турар жой мажмуаларининг ҳар бир детали сизнинг хонадонингиз кенг, ёруғ, шинам ва функционал бўлиши учун, сиз яшаётган ҳудуд эса ривожланган инфратузилмаси билан қувонтиришини кўзлаган ҳолда пухта ўйлаб амалга татбиқ этилгандир.\nAssalom турар жой мажмуасини танлашнинг энг асосий учта сабаби\nУшбу муҳташам турар жой мажмуалари аҳолига юқори даражадаги қулайликни тақдим этади. Эндиликда сиз кўримсиз ва тозаланмаган аҳволдаги ҳовлилар, яроқсиз кириш жойлари, сифатсиз жиҳозланган ўйин майдончалари, ҳудуднинг муваффақиятсиз жойлашуви ва ноқулай режалаштириш ечимларига чидаб яшашга мажбур бўлмайсиз. Assalom мажмуаларининг ҳар биридаги хонадонлар эргономикаси, пухта ўйланган лойиҳаси, тарҳларнинг турфа хиллиги, энг асосийси — атрофдаги ҳудуднинг экологик тозалиги билан ажралиб туради. Шуниси қувонарлики, санаб ўтилган шунча қулайликларга қарамай, Assalom Do‘rmon yo‘li'даги нархлар 330,9 миллион сўмдан бошланади.\nAssalom турар жой мажмуалари махсус ишлаб чиқилган муаллифлик технологияси асосида барпо этилмоқда. Бунда, албатта, юртимизнинг иқлим шароити ва сейсмологик хусусиятлари ҳам ҳисобга олинган. Демак, юқоридаги жиҳатлардан келиб чиқиб, уйларнинг деворлари учта қатлам: тутиб турувчи панель, қўшимча иситкич ва қоплама панелларидан иборатдир. Бунда иккинчи қатлам нафақат намунали иссиқлик изолациясига эришишга имкон беради, балки хонадонларни кўча шовқинидан ҳам ҳимоя қилади. Хонадон эгалари ўз қозонхонасига эгалиги туфайли шаҳар иситиш мавсумига боғлиқ бўлмаган ҳолда ўзлари истаганларича ҳароратни мустақил равишда созлашлари мумкин бўлади. Assalom иншоотларининг сейсмик қаршилиги эса 9 баллни ташкил этади.\n3. Ажойиб, сифатли таъмир ва замонавий ошхона гарнитури совға тариқасида\nШуни алоҳида эътироф этиш жоизки, яратилган юқори даражадаги қулайликларни кўриб, зудлик билан Assalom турар жой мажмуаларига кўчиб ўтиб, яшагинг келади. Хонадон соҳиблари таъмир ишлари учун ортиқча вақт, куч ва асабларини сарфламасликлари, шунингдек, инсофсиз усталар ва сифатсиз қурилиш материалларидан азият чекмасликлари учун Golden House мазкур лойиҳани тўлиқ таъмир ҳолида фойдаланишга топширмоқда. Зеро, хонадонингиз остонасини илк маротаба ҳатлар экансиз, энг аввало юқори сифатли жиҳозланган сантехника воситалари, ҳаммомдаги керамик плиталар, мустаҳкам эшиклар, ламинат поллар, электр энергия жиҳозлари ҳамда индивидуал иситиш тизими эътиборингизни тортмай қолмайди. Замонавий ва функционал ошхона гарнитури эса сизга ўзгача қувонч бағишлаши учун муносиб сабаб бўла олади.\nТуркияга йўлланмани қандай қўлга киритиш мумкин?\nШу ёз фаслида Assalom Maxtumquli, Assalom Sohil (Яшнобод тумани) ёки Assalom Do‘rmon yo‘li (Мирзо Улуғбек тумани) турар жой мажмуаларининг биридан хонадон харид қилган мижозлар қуёшсевар ва меҳмондўст Туркияда дам олиш имкониятига эга бўладилар. Бир тасаввур қилинг-а, сиз орзу қилган хонадонда янги ҳаётга қадам қўйишингиз — Усмонийлар салтанатининг қадимий ва бой меъморий меросидан тортиб, Ўрта Ер денгизидан янги тутилган балиқлардан тайёрланган ажойиб таомни тановул қилишингиздан бошланса не ажаб!\nХудди шу мақсадда Golden House компанияси “Assalom, Туркия!” акциясини бошлади ва мазкур акция доирасида янги хонадон соҳиблари икки кишилик унутилмас саёҳат давомида ажойиб меҳмонхонада яшайдилар ва бир умрга татигулик ижобий таассуротларга эга бўладилар!\nAssalom турар жой мажмуаларидаги барча хонадонлар харидорлари акцияда иштирок этиш имконига эгадирлар. Туркияга икки кишилик таътилни ютиб олиш учун эса қуйидагилар зарур:\nшахсий ёки ипотека маблағлари ҳисобидан фойдаланган ҳолда хонадон учун тўловни олдиндан 100 фоизга амалга ошириш;\nкупонни Golden House марказий савдо офисида муҳрланган махсус қутига жойлаштириш.\n“Assalom, Туркия!” акцияси борасида батафсил маълумотга эга бўлиш, шунингдек, Assalom Maxtumquli, Assalom Sohil ва Assalom Do‘rmon yo‘li турар жой мажмуаларининг жойлашуви, нархлари, инфратузилмаси ва бошқалар билан яқиндан танишиш учун Golden House савдо офисларига ташриф буюринг.\nAssalom Maxtumquli турар жой мажмуаси: Тошкент шаҳри, Махтумқули кўчаси\nAssalom Sohil турар жой мажмуаси: Тошкент шаҳри, Фарғона йўли кўчаси\nAssalom Do‘rmon yo‘li турар жой мажмуаси: Тошкент шаҳри, Темур Малик ва Дўрмон йўли кўчалари кесишмаси


Вояга етмаган болаларнинг ўз жонига қасд қилишнинг сабаби нимада? - uForum.uz\nВояга етмаган болаларнинг ўз жонига қасд қилишнинг сабаби нимада?\n17.04.2012 17:26 #1\nwww.fikr.uz да қуйидаги хабар қолдиришибди: “Вояга етмаган болаларнинг ўз жонига қасд қилиш холатларининг олдини олиш” мавзусида вилоят семинари ташкил қилинди\nБугунги кунда ўсмирлар ўртасида суицид ҳолатлари кўп учрамоқдами? Вояга етмаган болаларнинг ўз жонига қасд қилиш холатларини нимада деб ўйлайсиз? Унинг олдини олиш учун қандай чора кўриш керак? Балки бу нотўғри тарбия ҳосиласидир?..\nБунга нима дейсиз, муҳтарам форумдош?\n17.04.2012 19:33 #2\nКатталарда бу холат "Иродасизлик" деб бахоланган булар эди. Вояга етмаган болаларнинг ўз жонига қасд қилиш холати нотўғри тарбия ҳосиласи деб айтилади.\n17.04.2012 20:34 #3\nИслом динида уз жонига касд килганлар жаннатни куришдан махрум буладилар, хаттоки уларга жаназа хам укилмайди.\nНе беспокойся о том что люди тебя не знают, но беспокойся о том, что ты не знаешь людей.\n18.04.2012 07:04 #4\n«Переходный возраст» деган тушунча бор. Бу пайтда боланинг нафсонияти жуда таъсирчан, дунё кўзига бошқача кўриниб, баъзан бу ёруғ оламда ўзини ортиқча, деб биладиган бўлиб қолади. Ўсмир қанчалик қўрс, терс бўлиб қолмасин, у билан имкон қадар хушмуомала бўлган маъқул. Акс ҳолда...\nIslom Djamalov, gofurov, myu\n18.04.2012 15:41 #5\nЎсмир қанчалик қўрс, терс бўлиб қолмасин, у билан имкон қадар хушмуомала бўлган маъқул. Акс ҳолда...\nТугри айтасиз, чунки бу холатни узим бошим утказганман, хозирда икки углим шу ёшда. Уларга "битта гап" кам, "иккитаси" ортикча, шунинг учун иложи борича "бир яримта" гап топиб гапиришга харакат киламан.\nShahodat, Shokir Dolimov\n18.04.2012 23:04 #6\nУнинг олдини олиш учун қандай чора кўриш керак? Балки бу нотўғри тарбия ҳосиласидир?..\nЁШЛАР ОРАИДА СУИЦИД ВА УНИНГ ОЛДИНИ ОЛИШ ЧОРАЛАРИ\nСобиқ тизим қулаши олдидан Ўзбекистонда иқтисодий ва ижтимоий ҳолат ниҳоятда оғир эди. Бу ҳолатни ҳали ҳануз кўпчилик тушуниб етмайди ёки тушунишни хоҳламайди. Бизнинг Республикамизда аҳоли жон бошига даромад энг паст бўлган. Шунинг учун ҳам аҳолимизнинг 45% фоизи қашшоқликда яшар эди.\nБиргина болаларнинг боғчага бориш сонини оладиган бўлсак иттифоқ меёридан бизнинг республикамиз 43 % пастда бўлиб болаларнинг фақат 57 % боғчага бориш имконига эга бўлган.\nБолалар ўлими ҳар тирик туғилган 1000 боладан 46 нафарини ташкил қилган.\nШу билан бир вақтнинг ўзида аҳолининг 15 ёшгача бўлган қисми Россия ва Белорусияда 24%, Қозоғистонда 32,2%ни ташкил қилса Ўзбекистонда 43,1 % ни ташкил қилар эди.\nЯна бир рақам, СССР тарқаши олдидан бошқа республикаларда 5,5 % аҳоли иш билан банд бўлмаган бўлса Ўзбекистонда бу рақам 14% ташкил қилар эди.\nУшбу ҳолатлар ва уларнинг оқибати сифатида республикамизда аёлларнинг ўз жонларига қасд қилишлари кўпайиб кетганлигига бағишларган менинг “Ёнаётган аёл” номли мақолам 1997 йили ва умуман суицидга ва шу жумладан Ўзбекистонда суициднинг аҳволи ҳақида 1091 йили Ёшлик журналида “Ижтимоий ҳолатга руҳий исён” номли мақолам босилган эди.\nҲатто 2000 йилларгача республикамизда ишсизлар сони 35% гача бориб етар эди.\nШундай оғир аҳволни босиб ўтган республикамиз ўзининг ички ижтимоий, иқтисодий ҳолатини яхшилашни тезлаштириб бормоқда.\nЎйлайманки бу ҳолат Ўзбекистонда бўлган болалар, ёшларнинг ўз жонларига қасд қилиш ҳолатини яхшилашга жиддий ижобий таъсир қилади. Аммо бу йўналишда менда статистик маълумотлар бўлмагани учун ўтган йили июн ойида Астанада (Қозоғистон)да суицид масалалари бўйича йиғилиш бўлиб ўтган эди. Ушбу йиғилишда келтиридлган маълумотларнинг бир қисмини келтириб ўтаман. Йиғилишда таъкидланишича 2010 йили Қоғзоғистонда 3617 ўсмир ўз жонига қасд қилган.\nЖаҳон тажрибаси шуни кўрсатадики агарда 100 минг аҳолига 20 суицид ҳолати тўғри келса шароит (критический) яъни жиддий саналади.\n2007 йил қозоғистонда 100 минг аҳолига 26,9; 2009 йили 24, 2010 йили 22 суицид ҳолати қайд қилинган.\nСуицид келтириб чиқарадиган энг хавфли ёш бу 18 - 29 ёшлар ораси саналади. Суициднинг сабаблари сифатида оилавий низолар умумий кўрсатгичнинг ярмидан кўпроғини ташкил қилади. Оилаларда ёшларни тушунишмаслик ва ҳар доим ўсмирга сен уни қилишинг керак, сен буни қилишинг шарт ва шунга ўзшаш ёшларни мажбурлашлар асосий сабаблардан бири саналади.\nСуицид ҳолатини келтириб чиқариш сабаблари ўсмирни шу ҳолатга олиб келса бу ҳолатдан қочиш учун у ўзича ота онасини бир қўрқитиб қўйишни режалаштиради ва уларнинг 70 - 80% аслида ўзини ўзи ўлдиришни ўйламайди, режалаштирмайди.\nСуициднинг кўплаб сабаблари ҳали ҳамон олимлар ўртасида жиддий ўрганилмоқда. Унинг сабабларидан кўпчилиги ҳар ҳолда мамлакатдаги ижтимоий, иқтисодий ва психологик сабаблар билан боғлиқлигини кўрсатади.\nСуицид бутун жаҳонда ҳам жиддий муаммо саналади. Ахир жаҳонда ҳар уч секундда бир суицидга уриниш ва ҳар 30 секиндда бу уриниш бир ўлим ҳалокати билан тугаётгани маълум.\nЖаҳонда ҳар йили миллиондан ортиқроқ суицид рўй беради ва 10 дан 20 миллионгача кишилар суицидга уринишади. Бу шуни кўрсатадики ҳар уч суицид уринишидан бири ўлим билан тугайди.\nМана бу рақамлар суициднинг Россиядаги аҳволини кўрсатади:\nАйтиш керакки 15-19 ёшдаги ўсмирлар орасидаги суицид бўйича Белоруссия биринчи Қозоғистон иккинчи ва Россия жаҳонда 3 ўринда туради.\nСобиқ СССРда суицид ҳақида маълумотлар очиқ матбуотда умуман берилмас эди.\n1989 йилда биринчи маротаба суицид ҳақида чиққан маълумот ёрилган бомба эффектини берди. Айтайлик 1926 йили суицид ҳолати СССРда ҳар 100 минг киши орасида 62 кишини ташкил қилган. 37 йилларни айтиб ўтиш шарт эмасдир. Биргина 1984 йили суицид ҳар 100 минг киши орасида СССРда 39 кишини ташкил қилган.\nСуицид албатта мамлакатнинг ички ижтимоий, иқтисодий ва сиёсий муҳити билан чамбарчас боғлиқ. Шунинг учун мана бу рақамларга бир назар ташлайлик. Тувада ҳар 100 минг кишига 120 суицид тўғри келади. Бурятияда эса бу рақам 77 ҳолатда эканлигини кўрсатади.\nСуициднинг яна бир кўриниши шундаки у жинс ҳам ажратади. Жаҳонда келтириладиган рақамлар шуни кўрсатадики суицид эркаклар орасида аёлларга қараганда 4 маротаба кўп учрайди.\nСуицид ҳамма одамлар ва динлар томонидан, шу жумладан ислом динида ҳам қораланади. Илгарилари ўз жонига қасд қилганларни умумий қабристонларга кўмишмаган, уларга жанозо ўқилмаган. Ва бу ҳам ўз ўрнида аҳолини суицид ҳолатидан қайтариш чораларига айланган.\nСуицидни профилактика қилиш, яъни унинг олдини олиш чоралари бу тушкун кайфиятда юрган кишиларни ўз жонига қасд қилиш қуролларидан узоқлаштириш (дори дармон, заҳар, тиғ, қурол ва бошқа жонга озор берадиган нарсалар), улар орасида назоратни кучайтириш, бундай кайфиятдаги беморларга зарур бўлган дори дармонларни етказиб бериш, кайфиятларини кўтарадиган чора тадбирларни амалга ошириш ва бошқалар.\nСуицид дардидан ёшларни сақлашда матбуотнинг ўрни катта. Демак, суицид ҳақида маълумотлар мумкин қадар кам берилгани маъқул. Бу ўринда матбуотда фақатгина “юлдузларни”, уларнинг ҳаётларини бўрттириб тарғиб қилишлар ҳам ёшларга салбий таъсир қилишини унутмаслик керак.\nОдатда, ёшлар интернетда жуда кўп бўлишади. Шу ўринда айтиш керакки, интернетда баъзи сайтларда қандай йўллар билан ўз жонига қасд қилиш усуллари ва унинг қуроллари жуда ҳам батафсил келтирилган.\nКайфияти тушкун, ўз жонига қасд қилиши мумкин бўлган кишиларни ижтимоий муҳитдан четлаб қолишига йўл қўймаслик керак.\nУнутмаслик керакки ўз жонига қасд қилмоқчи бўлганларнинг 80% кўпроғи ўзининг бу уриниши ҳақида ўз атрофидагиларга албатта айтишади ва бирор белги қолдиради. Аслини олганда уларнинг ўта кўпчилиги ўзларини умуман ўлдирмоқчи эмасликлари аниқланган. Демак, биз ҳаммамиз ён атрофдаги кишиларга бефарқ бўлмасак, ўз вақтида уларнинг нидоларига қулоқ солсак кимнидир нохуш ҳолатдан сақлаб қоламиз.\nПоследний раз редактировалось Mahmud Jurat; 18.04.2012 в 23:13.\nNargiza Saidova, Nigora Umarova, akmal-a23, gofurov\n19.04.2012 00:49 #7\nЯна бир нарсани таъкидлаб ўтмоқчиман.\nСуицид ҳақида кенг доиралар, оммавий жойларда кўп гапириб бўлмайди. Негаки, омма орасидаги муайян киши фақат ўзига маълум сабаблар туфайли бундай ҳаракат ҳақида ич-ичдан ўйлаб юрган, ўз жонига қасд қилиш хаёли онгининг тубида шаклланиб қолган бўлиши мумкин. Одамлар орасида суицид ҳақидаги фикр-мулоҳазалар кенг тарқалиб, русум бўлиб қолиши эса ушбу кишига ғоядан амалга ўтишга туртки беради.\nЭсимда, оила даврасида ўхшаш гаплар очилиб кетадиган бўлса, энам раҳматли қўли билан биз ёш болаларнинг қулоғини «киш-киш» деб елпиб қўяр эди. Ёмон гаплар кириб, ўрнашиб қолмаслиги учун бўлса керак-да...\nAbdumalik Ismailov, Mutolib, Nigora Umarova, Shahodat\n02.08.2012 12:54 #8\nМиллий урф-одатларимиз ва ислом динини бола онгига сингдириш керак. Ҳамма гап тарбияда. Яқинда бир сайтда қуйидаги фикрни ўқиб қолдим:\n"Яхши фарзанд тарбияламоқчи бўлсанг, унга икки марта кам пул сарфлаб, 2 марта кўп вақтингни ажрат".\nMutolib, Nargiza Saidova, Shokir Dolimov, Ustoz\n02.08.2012 13:58 #9\nхозир эса Узбекистон буйича умуман берилмайди шекил. Жуда кизик ахборот, куп маълумотлар тупланган факатгина Узбекистон буйича умуман хеч кандай фактлар йук. Шунинг учун куйидаги савол\nБугунги кунда ўсмирлар ўртасида суицид ҳолатлари кўп учрамоқдами?\n02.08.2012 13:59 #10\n"Яхши фарзанд тарбияламоқчи бўлсанг, унга икки марта кам пул сарфлаб, 2 марта кўп вақтингни ажрат"\nменга хам шу фикр ёкиб бир неча кундан бери уйлаб юргандим


Берлинда Ўзбекистонда нашр этилган китоблар тақдимоти ўтказилди - Hidoyat.uz\nАсосий саҳифа Янгиликлар Берлинда Ўзбекистонда нашр этилган китоблар тақдимоти ўтказилди\nЧоп этилди Aprel 16, 2019 Берлинда Ўзбекистонда нашр этилган китоблар тақдимоти ўтказилдиda fikr bildirishni o'chirish\nЎзбекистондаги Ислом цивилизацияси маркази ва Имом Бухорий халқаро илмий-тадқиқот маркази вакилларидан иборат делегация Берлин давлат кутубхонасида бўлиб, бу ерда сақланаётган буюк аждодларимиз қаламига мансуб нодир қўлёзмаларни ўрганиш, қадимий асарларни каталоглаштириш, уларнинг электрон нусхаларини яратиш бўйича амалга оширилаётган ишлар билан танишдилар.\nБерлин давлат кутубхонаси 1661 йилда ташкил этилган бўлиб, дунёнинг барча тилларида, барча соҳалар бўйича 11 миллиондан ошиқ китобларни жамлаган Еропанинг энг йирик маданий муассасаларидан бири ҳисобланади. Бу ерда Шарқ маданиятига оид 43 минг қадимий асар, жумладан мусулмон цивилизациясига тааллуқли 17 минг қўлёзма, 8 минг миниатюра сақланади.\nУлар орасида ҳадис илми султони Имом Бухорий қаламига мансуб “Саҳиҳи Бухорий” асарининг 30 дан зиёд қўлёзмаларини алоҳида қайд этиш лозим.\n2013 йилдан бошлаб Берлин давлат кутубхонаси Шарқ қўлёзмаларининг электрон нусхаларини яратиш устида ишламоқда. Ҳозирга қадар 4500 та асарнинг электрон нусхаси тайёрланди.\nЎзбекистон делегациясининг Германияга ташрифи асносида Имом Бухорий халқаро илмий-тадқиқот маркази томонидан нашр этилган буюк алломаларимиз илмий меросига оид китоблар тақдимоти ўтказилди.\n“Имом Бухорий халқаро илмий-тадқиқот маркази томонидан тақдим этилган китоблар Берлин давлат кутубхонаси учун энг яхши совға бўлди. Ушбу манбалар Шарқ халқлари, айниқса, мусулмон маданияти билан танишиш истагидаги китобхонларимиз учун қимматли асарларга айланиши шубҳасиз”, дейди кутубхонанинг Шарқ бўлими масъул ходими Торальф Ханштайн.\nБерлин давлат кутубхонаси илмий ходими Роза Туляшеванинг қайд этишича, маданий алоқалар, айниқса, кутубхоналар ўртасидаги илмий алмашинув халқларни бир-бирига янада яқинлаштиради, ўзаро ишонч ва дўстликни мустаҳкамлайди.\nТаъкидлаш керакки, мамлакатимизнинг IX-XVIII асарларга оид тарихини, хусусан, темурийлар ва хонликлар даври қўлёзмаларини ўрганувчи тадқиқотчилар учун Берлин давлат кутубхонаси энг фойдали маскан бўлиши шубҳасиз.\nУчрашувда Берлин давлат кутубхонаси билан Ўзбекистондаги Ислом цивилизацияси маркази ва Имом Бухорий халқаро илмий-тадқиқот маркази ўртасидаги ҳамкорлик масалалари муҳокама қилинди. Жумладан, қўлёзмаларнинг электрон нусхаларини яратиш бўйича ҳамкорлик, Ўзбекистонда нашр этилган замонавий нашрларнинг тақдимотини ўтказиш шулар жумласидандир.\nФиръавннинг ғарқ бўлиши


18:33 / 21.07.2017 6322 pdf Ўқиш режими + -\n4603. Анас розияллоҳу анҳудан ривоят қилинади:\n«Набий соллаллоҳу алайҳи васалламнинг аксари дуолари «Роббанаа аатинаа фиддуня ҳасанатан ва фил охироти ҳасанатан ва қинаа азабан-наар» эди».\nШарҳ: Бу дуонинг маъноси: «Роббимиз, бизга бу дунёда ҳам, у дунёда ҳам яхшиликни бергин. Ва бизларни дўзах азобидан сақлагин».\nБу дуо «Бақара» сурасидаги оятдан олинган дуодир.\n«Ва улардан баъзилари: «Роббимиз, бизга дунёда ҳам яхшиликни, охиратда ҳам яхшиликни бергин ва бизни дўзах азобидан сақлагин», – дейдир», деган (201-оят).\nБу дуо мусулмонларнинг дуосидир. Улар Аллоҳ таолодан икки дунёнинг яхшилигини сўрайдилар, чунки Ислом дини кишиларни икки дунёнинг ободлигига чақиради. Улар динсизу худосизларга ўхшаб, фақат бу дунёнинг ҳой-ҳавасини сўрамайдилар. Ёки баъзи тоифалар каби фақат охиратни ўйлаб, бу дунёни эсдан чиқармайдилар.\nБу дуода юксак одоб ҳам кўриниб турибди. Сўраладиган нарсанинг номи аниқ қилиб айтилмасдан, умумий қилиб, «яхшилик» дейилмоқда. «Яхшилик»нинг нималигини Аллоҳ таолонинг Ўзи яхши билади.\n«(Байтуллоҳнинг) бурчагидан ҳар ўтганимда «Омин» деб турган фариштани кўрдим. Унинг ёнидан ўтсангиз, «Роббанаа аатинаа фиддуня ҳасанатан ва фил охироти ҳасанатан ва қинаа азабан-наар»ни ўқинглар», деганлар.\nИбн Аби Ҳотим Абу Толутдан қилган ривоятда бундай дейилади: «Анас ибн Молик розияллоҳу анҳунинг ҳузурида эдик. Собит у кишига «Биродарларингиз дуо қилишингизни сўрашяпти», деди. Шунда Анас ибн Молик «Роббанаа аатинаа...»ни ўқидилар.\nБир муддат гаплашиб ўтирдилар. Турмоқчи бўлишганда «Эй Абу Ҳамза, биродарларингиз туришмоқчи, уларни бир дуо қилсангиз», деди. Шунда Анас ибн Молик «Сизларга ишларни майдалаб беришимни хоҳлайсизми?! Агар Аллоҳ сизга бу дунё ва охиратнинг яхшилигини бериб, дўзахнинг азобидан сақласа, яхшиликнинг ҳаммасини берган бўлади-ку», деди.\n4604. Яна ўша кишидан ривоят қилинади:\n«Расулуллоҳ соллаллоҳу алайҳи васаллам озиб, жўжадек бўлиб қолган бир мусулмонни кўргани бордилар. Бас, Расулуллоҳ соллаллоҳу алайҳи васаллам унга:\n«Бирор дуо қилганмидинг ёки бирор нарса сўраганмидинг?» дедилар.\n«Ҳа, «Аллоҳим! Мени охиратда иқоб қиладиган нарсангни бу дунёдаёқ бергин», деган эдим», деди.\n«Субҳаналлоҳ! Ахир бунга чидай олмайсан ёки қодир бўла олмайсан! «Роббанаа аатинаа фиддуня ҳасанатан ва фил охироти ҳасанатан ва қинаа азабан-наар», десанг бўлмасмиди?!» дедилар.\nБас, унинг ҳаққига Аллоҳга дуо қилган эдилар, унга шифо берди».\nШарҳ: Бундан Аллоҳ таолодан ўзига ёмонлик келтиришини сўраб бўлмаслиги, ҳатто «Аллоҳим, мени охиратда иқоб қиладиган нарсангни бу дунёда қилиб қўйгин», деб ҳам дуо қилиб бўлмаслиги келиб чиқади.\nБанда доимо икки дунё яхшилигини сўраб дуо қилиб юрмоғи лозим.\nУшбу ҳадисдан «Роббанаа аатинаа фиддуня ҳасанатан ва фил охироти ҳасанатан ва қинаа азабан-наар» деган дуони беморга шифо тилаш учун ҳам ўқиш яхшилиги кўриниб турибди.\n10:08 / 21.07.2017 2633\n18:36 / 21.07.2017 4083\n2461 19:25 / 19.05.2018\n9500 16:38 / 04.01.2018\n2409 20:13 / 14.11.2017\n2309 18:00 / 21.05.2018


Туркия қуролли кучлари сафига 30 000дан зиёд янги ҳарбий ходим қўшилади\n11:47 / 17.11.2016\nТуркия қуролли кучлари 15 июлдаги давлат тўнтарув ҳаракатидан сўнг қисқарган ҳарбийлари сафини кенгайтириш мақсадида 30 159 нафар янги ходимни ишга олади. Бу ҳақида Daily Sabah нашри хабар берди.\nМудофаа вазирлиги чоршанба куни янги персонални ишга олиш жараёнини тезлаштириш ҳақида маълум қилди. Мазкур соҳадаги зарур шартларни бажарган университет ва коллеж талабалари Туркия ҳарбий академияси ва Турк ҳарбий-денгиз академиясига қабул қилинади.\nРежага мувофиқ, 322 нафар офицер, 3 547 нафар унтер-офицер, 7 159 нафар ихтисослашган сержант ва 11907 нафар профессионал аскар ишга олинади, шунингдек турк ҳарбий академияси сафига 3 491 нафар ҳамда олий ҳарбий таълим муассасаларига 1 811 нафар янги талаба келиб қўшилиши режалаштирилган.\nТуркия аскарлар қуролли кучлар офицер


Қорачиқ > Туркистон хабарлари > Тожикистонда чегара пунктига ҳужум\nТожикистонда чегара пунктига ҳужум\nТожикистоннинг Ўзбекистон билан чегарасидаги “Ишкобод” чегара пунктига қуролланган 20 киши ҳужум қилди. Улардан 15 таси ўлдирилди, 5 таси қўлга олинди. Операция давомида Тожикистон аскарларидан 2 нафари ҳалок бўлди.\nТожикистон чегара қўшинлари бошқармаси матбуот хизмати “Ўзбекистон билан чегарадаги 4-рақамли “Ишкобод” чегара қўшинининг ҳарбий қисмига 20 кишидан иборат қуролланган тўда ниқобли ҳолда ҳужум қилди” деб маълум қилди.\nХабарда “Операция натижасида тўданинг 15 аъзоси йўқ қилинди, 5 аъзоси қўлга олинди. Отишмада бир нафар чегара қўшини аскари ва бир нафар милиционер ҳалок бўлди” дейилган.\nҲозирги вақтда ҳодиса жойида тезкор-тергов гуруҳи тузилиб, суриштирув ишлари олиб борилмоқда.


Муртадликнинг ҳукми қандай?\n19:27 / 13.10.2014 | vohid1980 | 3002\nИслом динидан бошқа динга ўтган шахснинг ҳукми нима? Қуръоннинг қайси ояти билан собит бўлган?\nМуртаднинг ҳукми оғир. муртад бўлган кимсанинг ҳукми бундан мустасно. Қасддан муртад бўлган одам шаръий ҳукмга биноан ўлдирилади, лекин у кофир ҳолида кетади. Бу билан унинг кофирлик гуноҳи ювилмайди. Чунки Аллоҳ таоло Қуръонда ширкни кечирмаслигини қатъий айтиб қўйган.\nМуртад – дийндан қайтган кишининг мероси ҳақидаги ҳукмни ҳам кофир билан мусулмон орасидаги мерос ҳукмига қўшганлар.\nЧунки муртад Исломдан чиқиши билан бош¬қа дийндаги кишига айланади. У мусулмон қариндошларидан мерос ололмайди. Ислом ҳукмига биноан, муртадга тайин қилинган ҳукм ижросидан кейин унинг мол-мулки Байтулмолга топширилади\n«Ва сиздан ким динидан муртад бўлиб, кофир ҳолида ўлса, бас, ана ўшалар, бу дунё ва охиратда амаллари ҳабата бўлганлардир. Ана ўшалар, дўзах соҳибларидир. Улар анда абадий қолувчилардир»-деган.\nШарҳ: Ушбу ояти каримада Аллоҳ диндан қайтиб кофир ҳолида ўлиб кетганларнинг бу дунёю охиратда амали ҳабата бўлишини айтяпти.\n«Сиздан кимки диндан қайтиб, кофир ҳолида ўлиб кетса, ана ўшалар бу дунёю охиратда амали ҳабата бўлганлардир».\nОятдаги «ҳабата» сўзини бошқаларга ўхшаб, «беҳуда бўлди», «ботил бўлди» ёки «бекор кетди» деб таржима қилинмади. Чунки бу ибораларнинг ҳеч қайсиси «ҳабата» сўзидаги маънони тўлиқ акс эттира олмайди. «Ҳабата» сўзи, аслида, бирор ҳайвоннинг кўп овқат еганидан қорни шишиб ёрилиб ўлганини билдиради. Яъни, еган овқати унга озуқа бўлмай, аксинча, ёрилиб ўлишига сабаб бўлди.\nДиндан қайтган муртад ҳам худди шундай ҳолга тушади. Қилган амаллари диндан қайтгани учун ҳабата бўлади.\nМусулмон киши ҳар қандай шароитда динини маҳкам тутиши керак. Ҳар қандай азоб, ҳар қандай уқубат уни динидан қайтара олмаслиги керак. Сабр қилса, оқибати яхши бўлади: ёки шаҳид бўлиб ўлади, ёки нусратга эришади. Аммо, Аллоҳ кўрсатмасин, диндан ҳақиқатда қайтадиган бўлса, оқибати ёмон бўлади: дунёю охиратда амали ҳабата бўлади.\nБу дунёда Ислом давлати уни муртад бўлганининг жазосига ўлдиради, у дунёда жаҳаннамда абадий қолади:\n«Ана ўшалар дўзах эгаларидир. Улар унда абадий қолувчилардир».\nМуҳаддис уламоларимиз Пайғамбаримиз соллаллоҳу алайҳи васалламдан: «Ким динини алмаштирса, уни қатл этинглар», деган ҳадисни ривоят қилганлар.\nЧунки ақида масаласи улуғ масаладир. Бунда муросасозлик ва лоқайдлик бўлиши мумкин эмас. Бугун бир динни тутиб, эртага бошқа динга журъат қилган кимсанинг Исломга келтирадиган зарари чексиздир. Шунинг учун муртадга нисбатан Ислом шариатида шундай муросасиз ҳукм чиқарилган.\nИслом динидан қайтиб, бошқа динга кириш-муртад бўлишдир. Бу иш тенги йўқ катта гуноҳдир. Бугунги кунда ўзи мусулмон бўлиб туриб, христиан, будда, кришна ва бошқа турли дин ва бузуқ мазҳабларга кираётганлар муртадлардир. Ояти карима айтишича, ана ўша муртадларнинг икки дунёда қилган амаллари ҳабата бўлади. Яъни, беҳуда кетади. Улар дўзахга кириб, ўша ерда абадий қолурлар. Бу тенги йўқ улкан азобдир. Ҳозирги кунимизда бу ишни қилаётганлар бу ҳақиқатни билиб қўйишлари керак. Билганлар уларга тушунтиришлари керак. Умуман, барча бошқа Ислом ҳукмлари каби муртадлик ҳукмини ҳам барча мўмин-мусулмонлар билмоғи шарт.\nНамоз ўқишни тарк этган киши


ЎзА - “Шон-шараф йўли” туристик йўналишини тиклаш зарур\n“Шон-шараф йўли” туристик йўналишини тиклаш зарур\nТуризм нафақат иқтисодиётнинг етакчи тармоғи, балки инсон маънавиятини юксалтирувчи куч ҳамдир. Туризм ёш авлодни жисмонан баркамол, маънавий етук, миллий ифтихор ва ғурурни шакллантирувчи омил сифатида эътирофга лойиқ.\nТуризм турлари ичида энг оммалашган тур сифатида тарихий-маданий туризм турини эътироф этсак, унинг алоҳида йўналиши сифатида соғинч туризми муҳим аҳамиятга эга.\nФарғона архиви сақловидаги 1160 фондга тегишли “Фарғона вилояти тарихий ва маданий объектларни муҳофаза қилиш жамияти” ҳужжатларида “Шон-шуҳрат йўли” туристик йўналиши ҳақида кўплаб маълумотлар берилган. Жумладан, жамиятнинг Киров район бўлими 1972 йилги ярим йиллик ҳисоботларида фаол ёшлар ҳамда уруш ва меҳнат фахрийларининг “Шон-шуҳрат йўллари” бўйлаб ҳаракатланган жанговар маршрутлари ҳақида ахборот берилган.\nШунингдек, Фарғона архивида сақланаётган мазкур фондга тегишли ҳужжатнинг бошқа бир қисмида эса 9 май – Ғалаба байрами кунига бағишланган тантанали “Шон-шуҳрат йўллари” бўйлаб Киров райони фахри бўлган моҳир разведкачи С.Валиев бюсти ўрнатилганлиги ҳамда саёҳатлар давомида фаол ёшларнинг бюст олдида қаҳрамон каби қўрқмас, жасур бўлишликка қасамёд қилганликлари баён қилинган.\nМазкур ҳужжатда Иккинчи жаҳон урушида қаҳрамонлик кўрсатган, қирғинбарот жангларида ўзининг моҳир разведкачи эканлиги билан ғалабага улкан ҳисса қўшган С.Валиев Совет иттифоқи қаҳрамонлигига тавсия этилганлиги, бироқ айрим сабабларга кўра унвон берилмай қолганлиги қайд этилган.\nОлтинга тенг ушбу архив ҳужжатларидан кўриниб турибдики, фронтда матонат ва жасорат кўрсатиб, Совет иттифоқи қаҳрамони унвонига муносиб ҳамюртларимиз етарлича топилган.\nБундан ташқари, 1977 йилга тегишли мазкур фонднинг 91 йиғма жилдида Риштон туманидан 30 нафар мактаб ўқувчилари Белоруссияга ташриф буюриб, Иккинчи жаҳон уруши қатнашчиси, Собиқ иттифоқ қаҳрамони Мамадали Топволдиев жанг қилган ва озод этилишида улкан жасорат кўрсатган ҳудудни бориб кўрганликлари айтиб ўтилган.\nШунингдек, 1976-1978 йиллар давомида вилоят бўйлаб жами 712 марта тарихий манзиллар ва “Шон-шуҳрат йўллари” бўйлаб ўрнатилган Иккинчи жаҳон уруши қаҳрамонлари Мамадали Топволдиев, Амирали Саидбеков бюстлари зиёрат қилинган ҳамда ушбу экскурсияларда 30 мингдан зиёд одам қатнашганлиги архив ҳужжатларидан маълум бўлди.\nФарғона вилоят давлат архивида туризм тарихини таҳлил қилиш натижасида шу нарса маълум бўлдики, ёш авлодни ватан олдидаги бурчи, садоқат руҳида тарбиялаш мақсадида 1972 йилдан эътиборан ўқувчи ва талаба-ёшлар учун мўлжалланган “Жанговар ва меҳнат шуҳрати жойлари бўйлаб саёҳат” ва “Шон-шуҳрат йўли” туристик йўналишлари давомида Фарғона водийсида ўрнатилган монументал ёдгорликлар ҳамда Иккинчи жаҳон уруши қаҳрамонлари ва меҳнат фахрийлари номи билан боғлиқ 13 та “Жанговар музей”лар шу билан бир қаторда уруш ва меҳнат фахрийлари яшаган хонадонларга ички туризм доирасида саёҳатлар уюштирилган. Ушбу туристик йўналишлардан 1996 йилгача реестр доирасида фойдаланилган.\nИккинчи жаҳон уруши йилларида 14 минг 912 нафар фарғоналик жангда кўрсатган мардлиги, жасорати учун Иттифоқ Қаҳрамони ҳамда жанговар орден ва медаллар билан тақдирланган. Ёш авлодни ватанпарварлигини ошириш мақсадида ўқувчи ва талабалар уруш ва меҳнат фахрийлари билан учрашувлари мунтазам амалга ошириб келинмоқда. Айни вақтда Фарғона вилоятида 65 нафар уруш қатнашчилари истиқомат қилмоқда. Уруш ва меҳнат фахрийлари билан ёш авлоднинг мунтазам учрашувлари биринчидан кекса ва ёш авлод ўртасида кўприк вазифасини бажарса, иккинчидан тинчлик деган улуғ неъматни қадр-қимматини теранроқ англашга хизмат қилади.\nФарғона вилоятида соғинч туризмини ривожлантириш салоҳияти ҳам юқори ҳисобланади. Жумладан, Қўқон шаҳрида япон асирлари номи билан боғлиқ қабристон ҳамда италян ва грек ҳарбий асирлари номи билан боғлиқ қабрлар обод қилинган ҳамда махсус ёдгорликлар ўрнатилган. Ҳарбий асирлар номи билан боғлиқ қабристонлар Фарғона вилоятининг Марғилон ва Қувасой шаҳарларида ҳам мавжуд бўлиб, айни дамда ушбу ҳарбий асирларнинг ҳаёти билан боғлиқ маълумотларни тўплаш ва аниқлаш орқали соғинч туризмини ривожлантириш мумкин. Биргина япон асирлари номи билан боғлиқ қабристонларни ободонлаштириш ҳамда туризм реестрига киритиш орқали япон сайёҳларини вилоятимизга кўпроқ жалб этиш имконияти мавжуд. Чунки япон менталитети ва диний қарашлари бўйича аждодлар руҳига эҳтиром алоҳида аҳамиятга эга. Бутун дунёда айни вақтда Иккинчи жаҳон уруши йилларида қаҳрамонлик кўрсатган жой ва шахслар номи билан боғлиқ туристик йўналишлар оммалашиб бормоқда.\n“Шон-шараф йўли” туристик йўналиш сифатида қайта тикланиши муҳим аҳамиятга эга. Шу билан бир қаторда уруш ва меҳнат фахрийлари ҳаёти ва фаолияти билан боғлиқ “Жасорат” музейлари ҳам қайта тикланиши зарур. Биргина жаҳон тажрибасида Иккинчи жаҳон уруши қаҳрамонлари уй-музейлари Швецияда энг кўп ташкил этилган давлат сифатида туризм реестрига киритган ҳамда айни вақтда фойдаланиб келинмоқда. Фарғона вилояти ҳам бу борада мавжуд имкониятларни ишга солиш орқали мамлакат иқтисодиётини янада юксалтириш мумкин.\nФарғона вилоят архив иши ҳудудий бошқармаси бошлиғи.


Кучли ижтимоий сиёсатнинг Ўзбекистонга хос тажрибаси - Халқ сўзи\n22:46 14 Апрель 2018 Сиёсат\nЎзбекистонда кечаётган бугунги ўзгаришлар мамлакат янги тарихини бошлаб берди, десак айни ҳақиқатни айтган бўламиз. Зотан, юртимизда ижтимоий-иқтисодий, сиёсий ва бошқа соҳаларда юз бераётган улкан янгиланишлар давлатимизнинг дунё ҳамжамияти билан том маънода интеграциялашувини таъминламоқда. Қисқача айтганда, бугун юртимиз дунёни ўзига чорлаяпти, ёпиқликдан очиқ прагматик сиёсат сари юзланмоқда. Бундай тутум, шубҳасиз, бугунгача мавжуд бўлган тартиб-қоидаларни ислоҳ қилиш ва уларни дунё андозаларига уйғунлаштиришни тақозо этади. Ўзбекистон Касаба уюшмалари Федерациясининг ҳамкор ташкилотлар иштирокида “Ҳаракатлар стратегияси ва кучли ижтимоий сиёсат: халқаро амалиёт ва Ўзбекистон тажрибаси” мавзуидаги халқаро конференцияни ўтказиш ташаббуси моҳиятида ҳам айнан шу муддао мужассамдир.\nБиз нималарни мақсад қилдик? Энг аввало, Ҳаракатлар стратегияси доирасида юртимизда ҳаётга татбиқ этилаётган мутлақо янгича ижтимоий сиёсатнинг мазмун ва моҳиятини дунё жамоатчилигига етказиш, қолаверса, давлат органлари, касаба уюшмалари, Савдо-саноат палатаси ҳамда фуқаролик жамияти бошқа институтларининг аҳолини ижтимоий ҳимоя қилиш борасидаги ўзаро ҳамжиҳатлиги ва шериклиги истиқболларини белгилаб олишни режалаштираяпмиз.\nМазкур анжуман ижтимоий-меҳнат масалаларини ҳал этишда бевосита қатнашаётган иштирокчилар таклиф ва мулоҳазалари ҳамда тажрибаларини конструктив муҳокама қилиш, ўзаро фикр алмашиш учун халқаро платформа вазифасини ўтайди. Бу формат шак-шубҳасиз, Ўзбекистоннинг очиқлигини, фаол, амалий ҳамкорликка, халқаро ва чет эл тажрибасини ўрганиш асосида аҳолини ижтимоий ҳимоя қилиш бўйича вазифаларни ҳал этишга тайёрлигини ҳам намойиш қилади.\nШуни алоҳида айтиш керакки, мазкур ғоя Халқаро меҳнат ташкилоти, Халқаро касаба уюшмалари конфедерацияси, Умумевропа касаба уюшмалари минтақавий кенгаши, Халқаро иш берувчилар ташкилоти каби нуфузли халқаро ташкилотлар томонидан қўллаб-қувватланди. Ва унинг ишида ушбу ташкилотлар мутасаддилари, шунингдек, ижтимоий тараққиёт, иқтисодиёт ҳамда ҳуқуқ соҳасидаги миллий ва чет эллик экспертлар қатнашиши кутилаётир.\nФорум ўз дастурида мамлакатимиздаги ижтимоий-иқтисодий аҳвол, соғлиқни сақлаш соҳасидаги ишлар, таълим, ижтимоий инфратузилма, арзон уй-жойлар, иш жойларидаги меҳнат шароитлари, давлат органлари, касаба уюшмалари ва иш берувчи ҳамкорлиги борасида аниқ тасаввурга эга бўлиши учун иштирокчиларнинг бевосита жойларга сафар уюштириши ҳам кўзда тутилган. Қолаверса, анжуманда ялпи мажлислардан ташқари, аҳолининг реал даромади ва бандлигини изчил амалга ошириш орқали фаол ижтимоий ҳимоя, аҳолини ижтимоий ҳимоялаш ва соғлиғини муҳофаза қилиш йўналишидаги давлат тизимини такомиллаштириш, хотин-қизларнинг ижтимоий-сиёсий фаоллигини ошириш, аҳоли яшаш шароитлари яхшиланишини таъминловчи арзон уй-жойлар қурилиши, йўл-транспорт, муҳандислик-коммуникация ва ижтимоий инфратузилмани ривожлантириш ҳамда модернизация қилиш бўйича мақсадли дастурларни рўёбга чиқариш, таълим ва фан соҳасини ривожлантириш истиқболлари ҳамда ёшларга оид давлат сиёсатини такомиллаштириш каби йўналишлар бўйича мунозаралар ҳам режалаштирилган.\nДастурда, шунингдек, Халқаро меҳнат ташкилотининг меҳнаткашлар фаолияти Бюроси (ACTRAV) шафелигида Марказий Осиё давлатлари касаба уюшмалари етакчилари учрашуви ҳам ўтказилади.\nКелинг, шу ўринда учинчи минг йилликка келиб глобал дунёда касаба уюшмаларининг оддий инсонлар ҳаётидаги ўрни, унинг мақсад ҳамда вазифалари айнан нималарда устувор даражада намоён бўлаётганига эътибор қаратайлик.\nЭнг аввало, бу — тўлиқ ва маҳсулдор бандликни таъминлаш, меҳнатга муносиб ҳақ тўланишига, ижтимоий ҳимоя ва мулоқотга эришиш, қашшоқликни йўқотиш, инсон ҳуқуқлари ҳамда касаба уюшмалари эркинлигини кафолатлаш, меҳнат муносабатларидаги ҳар қандай камситишларни бартараф этиш, аёллар ва эркаклар тенглигини таъминлаш, болалар меҳнати ҳамда мажбурий меҳнатга бутунлай чек қўйишга эришиш, атроф-муҳитни ҳимоялаш каби вазифалардан иборатдир.\nАфсуски, бугун глобал меҳнат бозори бу мақсадларга эришишда янгидан-янги тўсиқларга учрамоқда ва таъбир жоиз бўлса, улар ижтимоий меҳнат соҳасининг замонавий қурилмаси пойдеворини нуратмоқда.\nЭнг асосий муаммолар нималарда кўринади? Биринчи муаммо норасмий бандлик ўсиши, норасмий секторнинг ривожланиши ва кенгайиши бўлиб, у солиқ тўловларидан тушадиган даромадлар камайишига, расмий сектордаги рақобатдошлик пасайишига, энг ёмони, ижтимоий дастурларнинг қисқартирилиши ва етарлича молиялаштирилмаслигига олиб келмоқда.\nИккинчи муаммо масофавий ва ижара тариқасидаги меҳнат, аутсорсинг ҳамда аутстаффинг каби меҳнат моҳиятини тубдан янгиловчи форматнинг пайдо бўлиши билан боғлиқ. Бу эса ўз-ўзидан, меҳнат муносабатлари соҳасининг шакл-шамойилини кескин ўзгартириб, ижтимоий ҳимояни жуда паст даражага олиб келувчи ностандарт бандлик шаклларида намоён бўлмоқда.\nУчинчи глобал муаммо рақамли технологияларнинг ижтимоий ҳаётда тобора фаол қўлланилаётганига бориб тақалади. Эътибор беринг, ахборот-коммуникация технологияларининг тезкор ривожланиши ҳисобига яқин 25 йилда сайёрамиз миқёсида иш жойларининг 47 фоизга қисқариши тахмин қилинмоқда. Таҳлилчиларнинг ҳисоб-китобларига кўра, яқин 15 йилдан сўнг, дейлик, бухгалтерия, соғлиқни сақлаш, адвокатура, олий таълим ва халқ таълими соҳаларидаги мавжуд мансабдор хизматчилар ўринларига деярли эҳтиёж қолмайди... Демакки, бугунги долғали замон бизнинг олдимизга асоси бундан 100 йил аввал яратилган ижтимоий ҳимоянинг классик тизимларини қайта шакллантиришни тақозо этаётир.\nХалқаро миқёсда ижтимоий ҳимоя энг кам даражасининг тан олинган 9 тури мавжуд бўлиб, булар тиббий хизмат, ишсизлик бўйича нафақа, бахтсиз ҳодиса ёки касб касаллиги натижасида етказилган зарарни қоплаш бўйича нафақа, ҳомиладорлик ва туғиш нафақаси, боқувчисини йўқотиши муносабати билан бериладиган нафақа, касаллик бўйича нафақа, қарилик пенсияси, оилавий нафақа, ногиронлик бўйича нафақаларни ўз ичига олади. Эътиборли жиҳати шундаки, ушбу хизматларнинг 5 тури тўлиқ,\n2 тури эса қисман ижтимоий суғурта тизими билан қамраб олинган ходимнинг ҳиссасига тўғри келади. Бироқ афсуски, бугунги кунга келиб, ижтимоий суғурталанган ходимлар сони борган сари камайиб кетаяпти.\nХалқаро меҳнат ташкилоти маълумотларига кўра, айни пайтда дунё аҳолисининг 55 фоизи ижтимоий ҳимоядан маҳрум бўлса, атиги 29 фоизи комплекс ижтимоий таъминотдан фойдаланиш имкониятига эга. Пенсия ёшидаги кексаларнинг 68 фоизи қарилик пенсиясини олади. Бу эса кўплаб давлатларда ҳам жамғариб бориладиган, ҳам суғуртали пенсия таъминоти етарлича ривожланмаганлигини кўрсатади. Яна бир оғир муаммо — тараққий топган йигирма биринчи асрда ҳам, афсуски, инсонларнинг соғлиқни сақлашга бўлган ҳуқуқи дунёнинг кўпгина минтақаларида ҳали реал ҳақиқатга айланмади. Бу, айниқса, аҳолининг 56 фоизи мазкур имтиёздан маҳрум бўлган қишлоқ жойларига тааллуқлидир.\nДемак, бу борада муҳокама қилиниши лозим бўлган мавзулар етарли.\nЯқинда ХМТ жаҳон ҳамжамиятига бугунгача амалиётда бўлмаган — хусусий беғараз ёрдамни энг кам даражадаги ижтимоий ҳимояни таъминлаш учун йўналтириш ҳақидаги чақириқ билан мурожаат қилди. Ва, бу билан, у ўз тажрибасида жисмоний шахс корхона ва жамғармаларнинг беғараз ёрдамларидан ижтимоий ҳимоя мақсадида фойдаланиш мумкинлигини эътироф этди.\nЎзбекистонда бу борада етарли тажриба тўпланган, ижтимоий ҳимоя соҳасида айнан давлат ва хусусий шерикчилик алоқалари йўлга қўйилган. Хусусан, ресурсларни фуқаролар ўртасида мақсадли қайта тақсимлаш, ижтимоий сиёсат тизимида эса ижтимоий таъминот, ижтимоий ҳимоя, ижтимоий ёрдам марказий ўрин эгаллайди.\nБугун юртимизда инсон омили олий қадрият даражасига кўтарилди. Президентимиз Шавкат Мирзиёевнинг “Одамлар эртага эмас, бугун бахтли яшашни истайдилар”, деган тамойилни илгари суриши ва буни бугунги сиёсатимизнинг устувор йўналишига айлантиришида ҳам айнан шу мазмун-моҳият мужассамдир. Мазкур принцип ижроси ўлароқ, мамлакатимизда амалга оширилаётган инсонпарвар сиёсат одамлар ҳаётига янгича мазмун бахш этмоқда. Хусусан, аҳолининг талаб ва эҳтиёжларини ҳисобга олган ҳолда, қишлоқ жойларда янгиланган намунали лойиҳалар асосида арзон уй-жойлар қуриш бўйича дастурнинг қабул қилингани одамлар қалбида яшаш ва ишлашга бўлган қарашларни ўзгартириб юборди. Дастурга кўра, 2017 йилда шаҳар ва қишлоқларда умумий майдони 3,5 миллион квадрат метрдан ортиқ бўлган намунали ва кўп қаватли уйлар бунёд этилди.\n2017 — 2020 йилларда шаҳарларда 945 та кўп қаватли тураржой қурилиши бўйича дастур қабул қилинган. Кам таъминланган оилалар учун Қорақалпоғистон Республикаси, Тошкент шаҳри, вилоятлар марказларида ва йирик шаҳарларда кўп қаватли уйларда 50 мингга яқин арзон квартиралар барпо қилинади. Хусусан, 2017 йилда худди шундай кўп квартирали, умумий майдони 800 минг квадрат метрдан ортиқ бўлган уйлар қурилиб, аҳолига топширилди. Фақатгина Тошкент шаҳрининг ўзида 420 минг квадрат метрли уй-жой фойдаланишга топширилгани бошланган ишлар кўламини кўрсатади, албатта. Бироқ аҳоли фаровонлигини таъминлаш фақат уй-жой масаласи билан боғлиқ, десак, нотўғри бўлади. Негаки, узоқ йиллар давомида айнан ижтимоий соҳада ўнлаб муаммолар йиғилиб келдики, оқибатда у одамлар нормал ҳаёт кечиришларига монелик қилди.\nБугунги кунда, айниқса, қишлоқ аҳоли пунктларида водопровод тармоқларини кенгайтириш ва модернизация қилиш дастурини амалга ошириш долзарб масалалардан бири бўлиб турибди. Айни пайтда махсус дастур доирасида 9 минг километр водопровод тармоқлари, 1400 қудуқ ва 3600 сув иншоотини қуриш ва реконструкция қилиш ишлари олиб борилаяпти. Бу Қорақалпоғистон Республикаси, Андижон, Жиззах, Навоий, Сирдарё, Самарқанд, Тошкент ва Хоразм вилоятларидаги 3,2 миллион аҳолини қўшимча тоза ичимлик суви билан таъминлаб, мамлакат бўйича аҳолининг тоза ичимлик сувига бўлган талабини қондириш кўрсаткичини 67 фоиздан 84 фоизгача кўтариш имконини беради. Бу вазифаларни амалга ошириш учун мамлакатимизда Уй-жой коммунал хизмат кўрсатиш вазирлиги ташкил этилди ва Молия вазирлиги ҳузурида “Соф ичимлик суви” жамғармаси фаолияти йўлга қўйилди.\nЁки йиллар давомида одамларни қийнаб келган яна бир масала — йўллар муаммосини олайлик. Бу ҳам давлатимиз назоратига олинди. Айни вақтда юртимизда минтақавий ва маҳаллий аҳамиятга эга йўл ҳамда йўл-транспорт инфратузилмаларини янада ривожлантириш дастури асосида 1,7 минг километр умумий фойдаланишдаги автомобиль йўлларини қуриш ва реконструкция қилиш, 10,4 минг километр хўжаликлараро қишлоқ автомобиль йўлларини, шаҳар, туман марказлари, шаҳар типидаги қўрғончалар, қишлоқ аҳоли пунктларидаги кўчалар йўл қопламаларини капитал ва жорий таъмирлаш ишлари рўёбга чиқарилаяпти.\nШаҳар ва қишлоқларимизда транспорт хизматини янада яхшилаш дастури асосида яқин вақт ичида 74 та автовокзал ва автостанция реконструкция қилинади. Бу эса йўловчилар учун қўшимча қулайликлар яратиб, уларнинг хавфсизлигини таъминлашда айни муддаодир. Қолаверса, 3 мингга янги замонавий автобуслар, 5,7 минг микроавтобус сотиб олинди. Шунга яраша 300 дан ортиқ янги автобус йўналишлари очилади.\nҲаво ва темир йўллари қатновлари инфратузилмасини ривожлантириш мақсадида Тошкент халқаро аэропортининг янги терминали яратилиши билан бир қаторда, темир йўл линиялари қурилиши ва электрлаштирилиши амалга оширилмоқда.\nДавлатимиз раҳбари “бизнинг энг олий мақсадимиз одамларимизни рози қилиш” дея такрор ва такрор таъкидлаб келмоқда. Халқона ва самимий айтилган бу сўз аслида мамлакат ижтимоий сиёсатини белгилаб беради. Ўзингиз ўйлаб кўринг, ўтган бир йилдан зиёд вақт ичида юртимизда қандай оламшумул воқеалар юз берди. Тарихий ўзгаришлар шарофати билан давлат халққа яқинлашди, у энди халқ учун ишлай бошлади. Президент виртуал қабулхонаси ва Халқ қабулхоналари фаолияти бугун наинки халқимиз, балки халқаро ҳамжамият эътирофига ҳам сабаб бўлмоқда. Мамлакатимизда таълим, соғлиқни сақлаш ва ижтимоий секторнинг шу каби бошқа соҳаларида амалга оширилаётган ислоҳотлар, айниқса, халқимиз дилидаги орзу-истаклар рўёбига хизмат қилаётир. Юртимизда Мактабгача таълим вазирлигининг ташкил этилиши, айтиш мумкинки, миллий давлатчилигимиз тарихида туб бурилиш ясади. Зотан, бу йўл билан халқимиз ўз келажаги пойдевори янада мустаҳкам бўлишини таъминлади. Олий ва ўрта таълим тизими ҳам ислоҳ этилмоқдаки, бу ривожланган дунё давлатлари билан бўйлашиш, дунё саҳнасида муносиб ўринга эга бўлишимизга замин яратади.\nАлбатта, бундай янгиланишлар бугун барча соҳада юз кўрсатмоқда. Ўзбекистон Касаба уюшмалари Федерацияси ҳам ўз фаолиятини Фаол тадбиркорлик, инновацион ғоялар ва технологияларни қўллаб-қувватлаш йили Давлат дастури доирасида ташкил этиб, аҳоли фаровонлиги йўлида изчил ишларни олиб бораяпти.\nБу борада дунё тажрибаси ҳам муҳим аҳамиятга эга. Бинобарин, Давлат дастурига биноан, миллий менталитетимизга мос келувчи илғор хорижий тажрибаларни қонунчилигимизда мустаҳкамлаб қўйиш ва аҳолининг муносиб ҳаёт кечириши учун зарур бўлган даромад даражасини аниқлаш, “истеъмол савати” тушунчасини ҳаётимизга амалий қўллаш механизмларини яратиш лозим бўлади.\nШунингдек, дастурга кўра, аҳолининг реал даромадлари, иш ҳақи, стипендия, пенсия ва ижтимоий нафақаларни босқичма-босқич кўтариш, ички бозорда истеъмол товарлари ва хизматлар нархлари кескин ошишига йўл қўймаслик бўйича амалий чоралар кўрилади.\nМеҳнат бозорида талаб мавжуд бўлган мутахассисларни тайёрлаш тизимини кенгайтириш, айни вақтда ишсизларни касбга тайёрлаш, қайта тайёрлаш ва малака оширишга кенгроқ жалб этиш ҳам муҳим вазифалар сирасига киради.\nШуларга муштарак равишда касаба уюшмаларининг ижтимоий ҳимоя соҳасидаги вазифалари Касаба уюшмалари Федерациясининг дастурий ҳужжатларида белгилаб қўйилган. Унга кўра, касаба уюшмаларининг меҳнаткашлар учун ижтимоий кафолатлар ва ижтимоий ҳимоя соҳасидаги фаолияти мана буларга йўналтирилмоқда.\nЗаиф қатламларни ижтимоий ҳимоялаш ва қўллаб-қувватлаш кўзда тутилган чора-тадбирларни амалга оширишга кўмаклашиш, ёлғиз кексалар, пенсионерлар, ногиронлиги бўлган шахслар, имконияти чекланган болалар, кам таъминланган ва кўп болали оилаларни ижтимоий қўллаб-қувватлаш бўйича тизимли чора-тадбирларни амалга оширишда давлат органлари, иш берувчилар билан ҳамкорлик қилиш, бандликнинг ноанъанавий шаклларида машғул кишилар (норасмий секторда машғул, вақтинча ва мавсумий ходимлар ва бошқалар) ҳамда уларнинг оила аъзолари ижтимоий ҳимоясига қаратилган чора-тадбирларни ишлаб чиқиш ва амалга ошириш, пенсионерлар, ногиронлиги бўлган шахслар, балоғатга етмаганлар, ёлғиз кексалар ва юқори даражадаги ижтимоий ҳимояга муҳтож бўлган фуқароларнинг бошқа тоифаларини ижтимоий ҳимоялаш, “Корпоратив ижтимоий масъулият” ҳамда “Ижтимоий масъул корхона” концепциясини ишлаб чиқиш ва уни кенг қўллаш шулар жумласига киради.\nМазкур вазифаларни амалга ошириш жараёнида кам таъминланган оилалар, кўп болали оилалар, пенсионерлар, уруш ва меҳнат фахрийларини жамоа шартномалари ва келишувлари орқали моддий қўллаб-қувватлаш чора-тадбирлари қабул қилинади.\nЧунончи, 2017 йилнинг ўзида касаба уюшмалари томонидан 3073 нафар меҳнат фахрийси ва кексанинг республикамиздаги тарихий шаҳарлар ҳамда диққатга сазовор жойлари бўйлаб экскурсияси ташкил этилган бўлса, 592 нафар ёлғиз кекса ва ногиронлиги бўлган шахсларнинг коммунал тўловлари қоплаб берилди. Давлат байрамлари муносабати билан “Мурувват” ва “Саховат” уйларида маданий-маърифий тадбирлар уюштирилиб, у ердагиларга 136,4 миллион сўмлик маиший техника, кийим-кечаклар, гигиеник воситалар берилди. Айни чоғда жамоа шартномалари ва келишувлари орқали 110 минг нафар кекса авлод вакили иш берувчилар ва касаба уюшмалари маблағлари ҳисобидан 41,9 миллиард сўм миқдорида моддий қўллаб-қувватланди.\nКасаба уюшмалари тизимидаги санаторийларда 2366 нафар уруш ва меҳнат фронти фахрийси Давлат бюджети маблағлари ҳисобидан соғломлаштирилди, 7385 нафар ишловчи пенсионер ва касаба уюшма аъзосининг ота-оналари эса имтиёзли асосда, шунингдек, 344 нафар ишловчи пенсионерга соғлиқларини тиклаш учун имконият яратиб берилди.\nХалқ билан мулоқот ва инсон манфаатлари йилида касаба уюшмалари мутасаддилари барча нодавлат ва нотижорат ташкилотлари вакиллари билан бирга Қорақалпоғистон Республикаси, Бухоро, Жиззах, Навоий, Самарқанд, Сирдарё ва Хоразм вилоятлари бўйлаб 2 миллион 160 минг хонадонга ташриф буюриб, оддий одамлар ҳаётини ўрганишди. Уларда аҳолини қийнаётган қарийб 650 мингта муаммо аниқланиб, 556,5 мингтасини ҳал этиш бўйича чора-тадбирлар ишлаб чиқилди ва йил мобайнида уларнинг ижроси назоратга олинди.\nКасаба уюшмалари Федерацияси кам таъминланган ва эҳтиёжманд оилаларни қўллаб-қувватлашга қаратилган хайрия акцияси доирасида апрель-май ойларида 3280 боланинг суннат тўйлари ва 616 ёш оиланинг никоҳ тўйлари ўтказилишига бош бўлади.\nКасаба уюшмалари Федерацияси 2017-2018 йилларда аҳолининг кам таъминланган қатламларини ижтимоий қўллаб-қувватлашга қаратилган бир қатор манзилли дастурлар ижросини ҳам мувофиқлаштирмоқда. Хусусан, касаба уюшмалари Ишчи гуруҳлари томонидан шакллантирилган рўйхатлар асосида ҳунармандчилик, тадбиркорлик йўналишларини очиш, шахсий томорқа участкасини, шунингдек, чорва моллари ёки парранда харид қилиш йўналишлари бўйича ўз оиласининг иқтисодини тиклаш истагини билдирган минглаб кам таъминланган оилаларга имтиёзли кредитлар олиб берилди. Юзлаб ночор оилалар уй-жойи таъмирланди, минглаб хонадонларга маиший техника олиб берилди, шундай оилаларнинг аъзолари бўлган беморларга моддий кўмак кўрсатилди. Жорий йилда ҳам бу йўналишдаги ишлар изчил давом эттирилмоқда.\nКасаба уюшмалари Федерацияси аҳолини дори-дармон воситалари билан таъминлашдек ўта масъулиятли ва жиддий вазифани ҳам мувофиқлаштирмоқда. Бугунгача чекка туман ва қишлоқларда 2 мингдан ортиқ ижтимоий аптекалар ишга туширилиб, олис ҳудудларда яшовчи одамларнинг оғирини енгил, узоғини яқин қилишга бош қўшилди.\nКўриниб турибдики, Федерация фаолияти бугун биргина иш берувчи ва ишчи муносабатлари билангина чекланиб қолаётгани йўқ. Таъбир жоиз бўлса, инсон манфаати, унинг яшаш, меҳнат қилиш борасидаги ҳуқуқларини таъминлашнинг кўп қиррали жиҳатларида касаба уюшмалари бевосита иштирокчи, ўз сўзи ва ўрнига эга ташкилотга айланиб улгурди. Шу маънода, тўла ишонч билан айтиш мумкинки, Ўзбекистон ўзи тўплаган ва халққа, кенг жамоатчиликка манзур ва маъқул бўлаётган тажрибасини дунё жамоатчилиги эътиборига етказиши, бу борадаги жаҳон ҳамжамияти эътибори ва диққат марказидаги муаммоларни муҳокама қилиш, уларнинг ечими бўйича тажрибаларни ўртоқлашишга тайёр.\nШу маънода, анжуман биз учун алоҳида аҳамият касб этиши шубҳасиз. Биз унда иштирокчилар эътиборига қатор таклиф ва мулоҳазалар билан ҳам мурожаат қилмоқчимиз.\nМутахассислар эътиборини қуйидаги долзарб вазифаларга қаратишни истардик:\n меҳнат ва ижтимоий муносабатларни алоҳида тартибга солишга йўналтирилган меҳнат қонунчилигини янада такомиллаштириш;\n меҳнат соҳасидаги асос солувчи тамойиллар ва ҳуқуқларни 40 соатлик иш ҳафтаси, йиллик ҳақ тўланадиган таътил, оналикни муҳофаза қилиш ва мигрант меҳнаткашларнинг асосий ҳуқуқларини ҳимоялашни киритиш билан кенгайтириш;\n трансмиллий корпорациялар ходимларига бир хил қийматга эга бўлган меҳнат учун тенг ҳақ тўлаш тамойилига риоя қилиш;\n меҳнатни илмий асосланган меъёрлаштиришни қайта тиклаш;\n ХМТ ваколатини инобатга олиб, меҳнат соҳасини бошқаришда бошқа халқаро институтлар ролини қайта кўриб чиқиш, ХМТ доирасида назорат механизми ва техник ҳамкорлик имкониятларидан янада самарали фойдаланиш;\n барча учун бутун умри мобайнида (“бир умрлик таълим”) касб таълимига эга бўлишни соддалаштириш;\n меҳнат соҳасини бошқаришда давлат органлари, касаба уюшмалари ва уч томонлама институтлар ҳаракат соҳасини аниқ чегаралаш;\n меҳнатга ҳақ тўлашнинг энг кам миқдори стандартлари, иш вақти ва дам олиш вақти меъёрларини қатъий назорат қилиш;\n меҳнат шартномаларини дигитализация қилишни жорий этиш;\n ижтимоий ҳимояни ноанъанавий бандликнинг барча шаклига кенг ёйиш;\n касаба уюшмалари ва иш берувчилар уюшмаларининг уч томонлама тузилмалардаги қонуний вакиллиги муаммосини ҳал этиш мақсадида меҳнат соҳасини бошқариш борасида ижтимоий шерикларнинг роли ва ўрнини қайта кўриб чиқиш.\nХулоса ўрнида шуни айтиш керакки, меҳнаткашлар ҳуқуқларини ҳимоя қилиш, уларга муносиб турмуш шароити яратиш бугунги дунёнинг энг инсонпарвар қадриятларидан бирига айланди. Оддий одамлар орзу-истаги, дарду ташвишини ўзида жамлаган бу эзгу қадрият янгиланаётган юртимиз сиёсати билан ҳамоҳанг эканлиги ҳар биримизни қувонтиради, албатта.


Исроил Мудофаа вазири яҳудийларни Франциядан кеткизмоқчи\n"Франция яҳудийларига айтадиган вақт келди: бу сизнинг мамлакатингиз эмас, сиз туғилган ер ҳам эмас, у ердан кетиш вақти келди", - дея баёнот қилди Исроил... 27.12.2016, Sputnik Ўзбекистон\n© Sputnik / Алексей Дружинин / Фотобанкка ўтишИсроил Мудофаа вазири Авигдор Либерман\n"Франция яҳудийларига айтадиган вақт келди: бу сизнинг мамлакатингиз эмас, сиз туғилган ер ҳам эмас, у ердан кетиш вақти келди", - дея баёнот қилди Исроил Мудофаа вазири\nТОШКЕНТ, 27 дек — Sputnik. Исроил Мудофаа вазири Авигдор Либерман Францияда яшовчи яҳудийларни мамлакатни тарк этишга чорлади. У ўзининг ушбу таъкидини Парижда бўлиб ўтиши режалаштирилган анжуман олдидан қилди, деб хабар қилмоқда РИА Новости.\n"Франция яҳудийларига: бу сизнинг мамлакатингиз эмас, сиз туғилган ер ҳам эмас, у ердан кетиш керак, деб айтадиган вақт келди", — дея баёнот қилган Исроил Мудофаа вазири.\nЛиберман Парижда ўтадиган анжуманни "Исроилга қарши трибунал" деб атаб, у мамлакат шаънига доғ туширишини қўшимча қилди.\nЭслатиб ўтамиз, 2017 йилнинг январ ойида Парижда кўптомонлама форум ўтказилиши режалаштирилган. Тинчлик анжумани деб ном олган ушбу тадбирда, ташкилотчилар фикри бўйича, Фаластин-Исроил тинчлик жараёни жонлантирилиши кўзда тутилган. Аммо, Исроил давлати ушбу анжуманда иштирок этишдан бош тортди ва Франциядан тадбирни бекор қилишни талаб қилди.\nИсроил давлати ташқи томондан бўладиган босим ва ўзи учун фойдали бўлмаган талаблар "ёпиштирилишидан" ҳавотир олган ҳолда Фаластин билан тўғридан-тўғри музокаралар ўтказилишини талаб қилмоқда.\nФаластин томон эса анжуман ўтказилишини қўллаб-қувватламоқда. Фаластинликлар таъкиди бўйича, икки томонлама учрашувлар фойда бермай қўйган, исроилликлар билан музокара ўтказиш имконияти эса уларнинг мавқеига мос келмайди.


ТАБИАТНИ АСРАШ – ЎЗЛИКНИ АСРАШДИР – EkoPress\n5 июнь – Бутун жаҳон атроф -муҳитни муҳофаза қилиш куни. Бу сана халқаро миқёсда нишонланадиган экологик саналар орасида мазмуни, моҳиятига кўра ўзгача аҳамият касб этади. Уни халқ орасида экологлар байрами, дея юритилишининг ўзиёқ экологик тақвимдаги бош байрам, барча экосаналарнинг асосийси, муқаддимаси эканлигини исботлайди. Мазкур сана БМТ Бош Ассамблеясининг 1972 йил 15 декабрда ўтказилган 27-сессиясида таъсис этилган. Анжуманда шунингдек, янги ташкилий тузилма –Атроф-муҳит муҳофазаси бўйича БМТ Дастури – ЮНЕП (United Nations Environment Program)га асос солинган. Шундан бери ЮНЕП раҳбарлигида ҳар йили бутун жаҳон бўйлаб Атроф-муҳит куни нишонланади.\nМазкур сана учун нега айнан 5 июнь танланган, деган савол туғилади. Жавоб оддий: айнан 5 июнда Швеция пойтахти Стокгольмда БМТнинг Атроф-муҳит масалаларига бағишланган конференцияси ўз ишини бошлаган эди. Стокгольм конфренцияси якунлари юзасидан қабул қилинган резолюцияга мувофиқ таъсис этилган экологик сана – Ер юзида истиқомат қилувчи барча инсонларни табиат муҳофазаси билан боғлиқ фаолиятга жалб этиш, кенг жамоатчилик онги-тафаккурида табиий ресурсларни асраш, улардан оқилона фойдаланиш орқали табиий бойликларни келгуси авлодларга безавол етказиш масъулиятини англатишга қаратилган. Хўш, ушбу сана нимаси билан муҳим?\n– инсоният фаровонлиги, атроф-муҳит соғломлиги, иқтисодиёт самарадорлиги еримизда мавжуд бўлган табиий ресурсларни оқилона бошқаришимиз, улардан тежамкорона фойдалана олишимизга боғлиқдир.\n– ҳозирги кунда ер шаридаги кўплаб экотизимларнинг захиралари деярли бутунлай тугаб, ортига қайтариб бўлмайдиган салбий жараёнларга юз тутган, бунинг устига бутун дунёда аҳолининг ўсиб бориши, иқтисодий ривожланиш каби омиллар мазкур муаммонинг янада чигалланишига олиб келяпти\n– 2050 йилга келиб дунё аҳолиси сони 9,6 миллиардга етишини инобатга олганда, табиий ресурсларни ҳозирги суръат ва ҳажмларда истеъмол этишимизни, маҳсулот ишлаб чиқаришимизни давом этаверсак, келажакда бизга ҳозирги ер шаримизнинг катталигидаги яна учта сайёра керак бўлади.\nБутунжаҳон атроф-муҳит куни мазмун-моҳиятига кўра, инсоният олдида турган кенг кўламли ва чуқур илдиз отишга улгурган муаммоларга ечим излашга йўналтирилган сана. Атроф муҳит куни нафақат экологларнинг касб байрами, балки атроф-муҳит муаммолари ҳақида яна бир карра ўйлаш, мулоҳаза юритиш фурсати ҳамдир.\nҲеч кимга сир эмас, йилдан йилга сайёрамизда экологик вазият кескинлашиб бормоқда. Бугунги кунда тараққиёт сари одимлаётган, цивилизацияга интилаётган ҳар бир мамлакатда атроф-муҳит муҳофазаси учун жавобгар бир қатор ташкилотлар мавжуд. Бу тузилмалар доимий равишда табиатни муҳофаза қилишга доир турли акциялар ташкил қилинади. Бундан ташқари, БМТ доирасида ҳар йили сувни, ҳавони ва бошқа табиат ресурсларини муҳофаза қилиш кунлари ўтказиб келинади. Бу каби саналар муносабати билан атроф-муҳитни муҳофаза қилишга қаратилган кўплаб тадбирлар амалга оширилади. Бутунжаҳон атроф-муҳит кунида ҳам бутун дунё бўйлаб турли тадбирлар уюштирилади, бу эса инсониятнинг экология муаммоларига бефарқ эмаслигидан, табиат ҳақида қайғураётганлигидан дарак беради.\nЖумладан, Фарғона вилояти экология ва атроф-муҳитни муҳофаза қилиш бошқармаси томонидан ҳам ҳар йили “Экоҳафталик” тадбири ўтказиб келинмоқда. Ҳафталик, биринчи навбатда, мамлакат ижтимоий-иқтисодий тараққиётида атроф-муҳит соғломлиги, мусаффолигининг аҳамияти борасида жамоатчилик хабардорлигини ошириш ва вилоятда атроф-муҳит муҳофазаси бўйича амалга оширилаётган кенг қамровли ишларни ёритишга қаратилган. Бу йил ҳам бошқарма томонидан “5 июнь – Бутунжаҳон атроф-муҳитни муҳофаза қилиш куни” олдидан ишлаб чиқилган дастурлар режасига мувофиқ жорий йилнинг 31 майидан 6 июнгача экоҳафталик тадбирлари ўтказилади. Бу йилги “Экология хафталиги”нинг дастури атроф-муҳитни муҳофаза қилишга йўналтирилган бир қатор қизиқарли тадбирларни ўз ичига олади, айтиш жоизки, олдинги йиллардан фарқлироқ ушбу сана арафасида бошқарма томонидан кўпроқ туризм соҳасига йўналтирилган тадбирлар, кўрсатувлар, радиоэшиттиришлар режалаштирилиб, ўтказиб келинмоқда.\nФарғона вилоятида мавжуд 1037 та маҳалланинг 571 таси ёки 55 фоизи маиший чиқиндиларни тўплаш ва ташиш хизматлари билан қамраб олинган бўлиб, бу республика миқёсидаги ўртача кўрсаткичдан 11 фоизга кам. Ушбу маиший чиқиндиларни йиғиш ва қайта ишлаш кластерларини ташкил этиш масалалари муҳим аҳамиятга эга. Ҳозирги кунда вилоятда санитар тозалов соҳасида 17 та ҳусусий бизнес вакиллари фаолият кўрсатмоқда. Шуни ҳисобга олиб, республикада биринчи бўлиб Фарғона вилоятида давлат ва хусусий шерикчилик асосида қатор кичик саноатга асосланган чиқиндини йиғиш ва қайта ишлаш кластерлари ташкил этилади. Бу ишларни амалга ошириш учун лойиҳа ташаббускорлари, молия манбалари ва шерикликни амалга ошириш механизми аниқ белгилаб олинди. Лойиҳа доирасида давлат хусусий-шерикчилик асосида 11 та янги кичик чиқиндини кайта ишлаш корхоналари ташкил этилиб, янги техника ва ускуналар олиб келинади. Бу мақсадлар учун ташаббускорлар томонидан 10 миллион 740 минг доллар инвестиция киритилади. Натижада, вилоятдаги 1037 та маҳалла тўлиқ чиқинди ташиш хизмати билан қамраб олинади ҳамда вилоятда ҳосил бўлаётган чиқиндининг 48 фоизи қайта ишланади. Энг асосийси соҳада 1225 та янги иш ўринлари яратилади.\nҲудудларда экологик назоратни кучайтириш, ушбу жараёнга фуқаролар ва бошқа жамоатчилик вакилларини кенг жалб этиш юзасидан чора-тадбирлар дастурини ишлаб чиқиш мўлжалланган. Жумладан, жамоатчилик экологик назоратни кучайтириш, вилоят бўйича мавжуд 73 та экологик назоратнинг жамоатчи инспекторлари сонини маҳаллалар сонига мос равишда кескин кўпайтирилади. «Ёзёвон чўллари» табиат ёдгорлиги ҳудудидан ноқонуний равишда курилишда фойдаланиш учун қум хом-ашёсини олишга йўл кўйилган. Ёдгорликнинг релъеф шаклига зарар етказиш ва «Қизил Китоб»га киритилган ўсимлик ва ҳайвонот дунёси популяцияси ҳамда экотизимнинг бузилишини олдини олиш мақсадида жамоатчи инспекторлар гуруҳларини ташкил этиш орқали назорат кучайтирилади.\nЎзбекистон Республикаси Вазирлар Маҳкамасининг 2018 йил 2 октябрдаги 787-сонли “Маиший чиқиндилар билан боғлиқ ишларни амалга ошириш соҳасидаги ишлар самарадорлигини янада ошириш чора-тадбирлари тўғрисида” ги қарори ижроси юзасидан вилоят бўйича фаолият юритувчи 747 та ташкилотларга тегишли кўрсатмалар тарқатилиб, 934 та чиқинди қутилар ўрнатишга эришилди.\n2020 йил 7 январ куни Фарғона вилояти экология ва атроф-муҳитни муҳофаза қилиш бошқармаси, вилоят ИИБ ЙХХБ, вилоят автомобилъ йўллари ҳудудий бош бошқармаси ҳамкорликда чора-тадбир режалари ишлаб чиқилиб, Ўзбекистон Республикаси Вазирлар Маҳкамасининг 2018 йил 2 октябрдаги тегишли қарори билан тасдиқланган “Санитария жиҳатдан тозалаш инфратузилмаси объектларини жойлаштириш ва улардан фойдаланиш ҳамда маиший чиқиндилар билан боғлиқ ишларни амалга ошириш қоидалари” талаблари ижроси бўйича Қўқон, Марғилон ҳамда Қувасой шаҳарлари, Сўх, Бувайда ва Риштон туманларига 6.15 рақамли “Чиқинди йиғиш жойи” йўл белгисини ўрнатилди.\nФарғона вилояти Экология ва атроф-муҳитни муҳофаза қилиш бошқармасига 2020 йил 1-чораги давомида жами 1051та хат ва аризалар келиб тушган. Республика давлат қўмитасидан 245 та, маҳалий ҳокимят органларидан 212 та, прокуратура оргинларидан 42 та, адлия органларидан 4 та ва корхона ва ташкилотлардан 480 та хат ва мурожаатлар келиб тушган. 2020 йил 1-чораги давомида фуқаролардан экология ва атроф муҳитни муҳофазаси соҳасида Ўзбекистон Республикаси Президентининг виртуал қабулхонаси, Халқ қабулхонаси ва юқори ташкилотларга қилинган мурожаатлари сони жами 68 тани ташкил этади.\nШулардан Ўзбекистон Републикаси Экология ва атроф-муҳитни муҳофаза қилиш давлат қўмитасидан 27 та, маҳаллий ҳокимят органларидан 6 та, прокуратурадан 2 та, адвокатлик бюросидан 1 та мурожаатлар келиб тушган. Мурожаатлар жойида бориб ўрганилиб, ижобий ҳал қилинмоқда.\nОна-еримизни сақлаб қолиш, инсонларни қашшоқликдан халос қилиш, иқтисодий юксалиш. Буларнинг ҳаммаси битта кураш доирасида эришиладиган мақсадлардир. Иқлим ўзгаришига қарши кураш, чучук сув танқислиги, энергиянинг етишмовчилиги муаммоларини ҳал қилиш, бутун дунёда соғлиқни сақлаш билан боғлиқ масалаларни ечиш, озиқ-овқат хавфсизлигини таъминлаш ва хотин-қизларнинг ҳуқуқ ва имкониятларини кенгайтиришга қаратилган барча саъй-ҳаракатларимизни бирлаштиришимиз даркор. Бир муаммонинг ечими қолган барча муаммоларни ҳам ечишга ёрдам бериши лозим.\nБутунжаҳон атроф-муҳит кунини нишонлаш – тез суръатда кечаётган кундалик ҳаёт ташвишлари оғушида қолган замонамиз кишилари эътиборини экологик муҳит ва ер куррасида ҳаётни сақлаб қолиш каби глобал муаммолар ечимига қаратади. Муҳими, ҳар бир инсон атроф-муҳит муаммоларини бартараф этишда ўзининг иштироки нечоғли аҳамиятли эканлигини англаши, бу хайрли ишга имкон қадар ҳисса қўшишга интилиши керак. Сабаби, инсоният фақат барқарор ва соғлом экологик муҳит шароитидагина тараққий топган келажак сари одимлай олади.\nмуҳофаза қилиш бошқармаси бошлиғи.\nPrevious ТУЯҚУШЧИЛИК – СЕРДАРОМАД СОҲА\nNext БУГУН – ЖАҲОН УММОНЛАРИ КУНИ


ИнтерФУТБОЛ :: Топ-голеадорлик сири нимада?\nТоп-голеадорлик сири нимада?\nБундан бир неча кун олдин Nike компанияси ўзининг Hypervenom3 номли янги бутсаларини тақдим этди. Тадбир Мюнхен шаҳрида ўтказилди ва унда сайёрамизнинг бир қатор энг зўр ҳужумчилари иштирок этишди. Хусусан, Роберт Левандовски, Гарри Кейн, Гонсало Игуаин ва Эдинсон Каванилар. Ушбу ҳужумчилар ҳар доим диққат марказида бўлиб келишади. Улар чиройли ва муҳим голларни уриб, ўз жамоаларини чўққига олиб чиқишмоқда. Бундан ташқари, газеталарнинг биринчи саҳифасидан жой олиб келишади. Папараццилар ҳам уларга тинмай «ов» уюштиришади. Улар шунчаки, оддий ўйинчилар эмас, балки ҳаммани ўзларига эргаштирадиган брендлардир. Nike мазкур бутсаларни яратиш чоғида айрим футболчилардан маслаҳат олиб келди, масалан, Эдинсон Кавани, Иско... ва бошқалардан.\nУшбу ҳужумчиларнинг ҳаммаси гол уришни жуда яхши кўради. Тадбир баҳона уларнинг тўпурарлик сирини бироз бўлса ҳам билиб олиш мақсад қилиб олинди. Эдинсон Кавани, Гонсало Игуаин, Мирослав Клозе, Роберт Левандовски, Гарри Кейн ва Маркус Рэшфорд. Тўғри, уларнитил тўсиғи ажратиб туради, аммо рақиб жарима майдонида уларнинг барчаси ҳақиқий «йиртқич»га айланишади. Айнан шу жиҳат бобида бир-бирларини тушуниб олишади. Уларнинг ёрдами билан янги бутсалар яратилди. Жумладан, тадбир меҳмони Мирослав Клозе Nike Academyдаги йигитлар билан ўтказилган машғулотда биринчи бўлиб бутсаларни синаб кўрди. «Ҳозир бутсалар 60-70 -йиллардагига қараганда, умуман, бошқача яратилган, ҳатто, 10 йил олдингилари ҳам бундай эмас. Асосийси шуки, улар анча енгиллашган» - деди Германия футболининг фахрийси. Ҳужумчилар кўп, аммо ҳар бирининг услуби турлича.\nМисол учун, Каванини олсак. Уругвайлик голеадорга дарвозани ишғол қилиш учун кўп вазият бўлиши шарт эмас. Асосийси, унинг кутилмаганда очилишлари оқибатида барча вазиятлар хавфли тус олади ва шу хусусияти туфайли у кўп марта бўш дарвоза олдида пайдо бўлиб қолади. Бу ҳам алоҳида бир санъат. Ҳужумчи учун нафақат тўғри зарба ижро этиш, балки тўғри югура олиш ҳам муҳимдир. «Ўйинлардан олдин фикрни бир жойга жамлаш зарур. Гоҳида учрашув ҳисоб-китобини хаёлан ўтказаман, кейин майдонда нима рўй бериши эса диққат-эътибор ва вазиятларга боғлиқ бўлади» - деди Кавани.\nГарри Кейн Каванидан фарқли ўлароқ, дарвозага кўпроқ зарба беришни маъқул кўради. АПЛ статистикаси бўйича Кейннинг ҳар тўртинчи зарбаси голга айланар экан. Натижада чемпионат доирасидаги 16та ўйинда у 13та гол уриб, бунинг учун 53та уринишни амалга оширган бўлиб чиқмоқда. Бу зўр кўрсаткич. «Ҳар бир ҳужумчи вазиятларни қидира билиши ҳамда дарвозага зарба беришни уддалаши керак. Стратегик жиҳатдан ҳужумчи учун дарвоза томон кўпроқ зарба бериш муҳим, шунда гол уриш учун имконият кўпроқ бўлади», - деди Кейн. У ҳар доим кўп гол уриб, қадамба- қадам юқорилаб борган - Европа Лигаси, АПЛ. Балки бунга сабаб унинг устози зўр бўлганлигидир. «Мен доим Уэйн Рунининг дарвозага қандай зарба беришини кузатиб келардим. Аввал трансляциялар орқали, кейин биз Англия терма жамоасида бирга ишлай бошладик».\nМаркус Рэшфордга ҳам ҳозир Руни устозлик қиляпти. Унинг иккинчи устози Златан Ибрагимович фаолияти чоғида аксарият ҳужумчилардан кўп гол урган. «Асосийси - тўпни, майдонни ҳис этиш», - дейди «МЮ»нинг ёш вакили. Ҳозирга келиб унга Англия футболининг бўлажак юлдузи сифатида қарашяпти ва ажаб эмаски, яқин келажакда шу нарса рўёбга чиқса.\nЁзги трансфер бозорида шов-шув кўтарган Гонсало Игуаиннинг тақдири ажойиб кечган. Топ-снайпер сифатида у ҳақида кам гапиришади, гоҳида ноаниқ ҳаракатларидан норози бўлишади. Бироқ Игуаин орқасидан айтилаётган гапларга қарамай, мунтазам гол уриб келяпти. «Дарвоза олдида турганингда, фақат кучли зарба ҳақида ўйламаслигинг керак. Сифатли зарба ва жойни тўғри танлай билиш муҳим», - деди Игуаин.\nФаолиятини Польшанинг қуйи лигаларида бошлаган Роберт Левандовски катта футболга «қора йўлак»дан кириб келган. Ундан ҳатто, «Легия» ҳам бош тортганди. Энди эса «Бавария» етакчиси жаҳондаги энг кучли ҳужумчилардан бири бўлиб турибди. «Болалигимда бир-икки марта олтита-еттитадан гол урганман», - деб эслайди Роберт Мюнхендаги маросимда. Йиллар ўтиб, у «Альянц Арена»да «Вольфсбург»га қарши кечган ўйинда деярли ўша трюкни такрорлаганди. Роберт 9 дақиқа ичида 5та тўп киритиб, ҳар бир зарба кетидан шафқатсизга айланиб борарди. Ўтган мавсум поляк футболчиси бундеслигада 30та гол ургани учун энг яхши тўпурарга бериладиган бронза замбаракни қўлга киритди. Ҳозир у 12та голи билан учинчи бўлиб турибди, аммо ҳаммани қувиб ўтиши учун ҳали захирасида ярим мавсум бор.\nЮқоридаги ҳужумчиларнинг ўхшаш томонлари нимада? Биринчидан, ҳеч нарсага қарамай уларнинг ҳаммаси кўп гол уриб келмоқда. Ҳар бир ҳужумчи вақти келиб голсиз қуруқ серияга дуч келади ва бу ҳолатни тўғри қабул қилиш мумкин. Иккинчидан, энди улар Nike Hypervenom 3 янги бутсаларида ўйнашади. Ушбу спорт пойафзаллари Левандовски, Кейн, Кавани, Рэшфорд ва Игуаин каби етук форвардлар учун махсус яратилган. Бу ерда компания ҳужумчиларнинг хоҳишини инобатга олди. Энди Левандовски, Кейн, Кавани, Рэшфорд ва Игуаин янги бутсаларда янада кўпроқ голлар уришса ажаб эмас.


Коронавирус Ўзбекистондан қачон даф бўлади? Сўз Алишер Шодмоновга | Qalampir.uz\nИнтервью\t06 Июль 17:43 71494\nБутун дунёда, жумладан Ўзбекистонда ҳам коронавирус билан боғлиқ жараён кескин тус олмоқда. Республика махсус комиссияси карантин чекловларини юмшатиши ортидан касаллик статистикаси юқориламоқда. Ўзбекистонда ушбу ҳолат қачонгача давом этади? Мамлакат вирусдан қачон буткул халос бўлади. Ушбу саволга жавоб олиш мақсадида QALAMPIR.UZ Ўзбекистон Республикаси Соғлиқни сақлаш вазири Алишер Шодмоновга микрофон тутди.\n“Буни шу кунгача кўплаб олимлар башорат қилишга ҳаракат қилди. Лекин бирортасининг тахмини тўғри чиққани йўқ. Шунинг учун мен ҳам башорат қилмайман. Айтиш жуда қийин”, дейди вазир Алишер Шодмонов.\nЎзбекистонда коронавирусдан сақланишнинг муҳим воситаси тиббий ниқоб тақиш, озодаликка риоя қилиш ва ижтимоий масофа сақлаш экани айтиб келинмоқда. Алишер Шодмонов ҳам касалликнинг тўхташи одамларга боғлиқлигини таъкидлади.\n“Ҳаммаси сиз-у бизга, халқимизга боғлиқ. Аниқ қоидалар бор. Уларга риоя этилса, итоат қилинса, биз бу касаллик устидан ғолиб чиқа оламиз. Шундагина касалликдан 2-3 ойда қутилиб кетишимиз мумкин. Акс ҳолда бу вирус узоқ йиллар давомида организмимизда сақланиб қолиши мумкин”, дейди Шодмонов.\nБундан бир неча кун аввал QALAMPIR.UZ Ўзбекистонда коронавирусга чалиниш “пик”ка чиқдими, деган савол билан Вирусология илмий-текшириш институти директори, профессор Эркин Мусабоевга юзланган эди. Худди шу савол билан Алишер Шодмоновга ҳам мурожаат қилдик.\n“Йўқ, ҳали “пик” ҳолатга чиққанимиз йўқ. Биз ўсишда давом этяпмиз”, дейди Соғлиқни сақлаш вазири.\nМаълумот ўрнида, Ўзбекистонда коронавирусга чалинганлар 10284 нафарни ташкил этмоқда. Беморларнинг 6584 нафари соғайди, 36 киши вафот этди.\nЭслатиб ўтамиз, Тошкент вилоятининг Зангиота туманида коронавирусга чалинган беморларни қабул қилишга мўлжалланган 2 минг кишилик янги шифохона қурилди. Бугун, 6 июль куни шифохонанинг 1000 ўринга мўлжалланган биринчи биноси фойдаланишга топширилади.\n22 Октябрь 18:27 42167\n22 Октябрь 14:20 27327\n22 Октябрь 22:25 22757\n23 Октябрь 15:21 21642\n23 Октябрь 19:14 20403